HASiL Mempererat Hubungan dengan Media

Untuk mendapatkan maklumat terkini, ikuti kami melalui Telegram

Kuala Lumpur – Lembaga Hasil Dalam Negeri Malaysia (HASiL) sentiasa percaya bahawa hubungan yang erat antara agensi itu dengan rakan media di negara ini akan mampu menyebarluaskan maklumat berkaitan HASiL yang seterusnya akan mempertingkat tahap kesedaran dan tanggungjawab  dalam kalangan pembayar cukai di negara ini.

Perkara itu dinyatakan oleh YBhg. Datuk Dr. Mohd Nizom Sairi, Ketua Pegawai Eksekutif HASiL, dalam ucapan alu-aluannya dalam Majlis Berbuka Puasa dan Apresiasi Media 2023, yang diadakan di Hotel Sunway Putra, pada petang tadi.

“Antara HASiL dengan media, hubungan kita sangat erat. Kami tidak pernah melupakan peranan media dalam usaha membantu HASiL untuk menyebarluaskan maklumat bagi meningkatkan kesedaran dalam kalangan pembayar cukai di negara ini, khususnya terhadap undang-undang yang telah ditetapkan oleh kerajaan,” ucap YBhg. Datuk Dr. Mohd Nizom.

Berlandaskan hubungan yang baik itu, HASiL berharap kerjasama tersebut akan terus diperkukuh dan media terus menjadi penghubung  dalam menyalurkan maklumat dan pengetahuan yang tepat kepada pembayar cukai. Pada masa yang sama juga, peranan HASiL sebagai agensi pemudah cara akan dapat terus diperluas kepada syarikat dan individu pembayar cukai.

“Kita sudah lama dikenali sebagai agensi yang menguatkuasakan undang-undang percukaian di negara ini, tetapi tidak banyak yang mengetahui bahawa HASiL merupakan agensi kerajaan yang menawarkan perkhidmatan kepada rakyat. HASiL sebenarnya menyediakan perkhidmatan untuk memudahkan rakyat menunaikan tanggungjawab mereka sebagai pembayar cukai. Dalam hal ini, jika pembayar cukai tidak faham, HASiL akan berusaha memberikan kefahaman kepada mereka. Apa-apa yang mereka tidak ketahui, HASiL akan membantu mereka,” ucap YBhg. Datuk Dr. Mohd Nizom.

Tambahnya lagi, usaha ini adalah untuk meningkatkan kepercayaan yang tinggi dalam kalangan pembayar cukai.

Jika kepercayaan terhadap HASiL itu tinggi, kita percaya bahawa kadar pematuhan terhadap perundangan akan berada pada tahap yang terbaik

YBhg. Datuk Dr. Mohd Nizom turut mengajak lebih banyak pembayar cukai di negara ini untuk menyertai Program Pengakuan secara Sukarela  yang akan diadakan bermula pada 1 Jun 2023 hingga 31 Mei 2024. Ujarnya, “Program ini adalah bertujuan untuk menggalakkan pembayar cukai tampil secara sukarela dan mengambil peluang bagi melaporkan pendapatan mereka tanpa sebarang penalti.

Dalam majlis yang sama, HASiL turut menyerahkan cenderamata kepada lebih daripada 50 rakan media dari pelbagai agensi termasuklah Dewan Bahasa dan Pustaka.


Aidilfitri: KPM Umum Cuti Khas Tambahan pada 19 April

Putrajaya – Kementerian Pendidikan Malaysia (KPM) mengumumkan cuti khas tambahan persekolahan pada 19 April 2023 (Rabu) kepada semua institusi pendidikan bawah KPM, sempena sambutan Hari Raya Aidilfitri.

Menurut Menteri Pendidikan, YB Fadhlina Sidek, pemberian cuti khas adalah untuk memudahkan perancangan dan persiapan awal kepada murid, guru dan warga sekolah, khususnya mereka yang perlu merentas negeri untuk pulang ke kampung halaman.

“KPM mengisytiharkan bahawa pada 19 April adalah cuti khas untuk semua warga KPM. Maka itu, pada 19 April tidak akan ada sesi persekolahan,” kata beliau dalam sidang media selepas menghadiri Majlis Ikrar Bebas Rasuah dan Forum Integriti, hari ini.

Terdahulu, Kesatuan Perkhidmatan Perguruan Kebangsaan Malaysia (NUTP) telah memohon KPM agar memberikan cuti khas kepada guru pada 19 April ini, menjelang sambutan Aidilfitri tahun ini.

Sesi cuti persekolahan untuk Aidilfitri tahun ini sebelum ini ditetapkan pada 20 April hingga 1 Mei depan.


Keputusan STAM pada 18 April Ini

Putrajaya – Kementerian Pendidikan Malaysia (KPM) mengumumkan bahawa keputusan peperiksaan Sijil Tinggi Agama Malaysia (STAM) Tahun 2022 akan dikeluarkan pada 18 April 2023, minggu depan.

Menteri Pendidikan, YB Fadhlina Sidek berkata,

Calon boleh memperoleh keputusan peperiksaan di sekolah masing-masing mulai pukul 10.00 pagi pada tarikh tersebut.”

Bagi calon persendirian, keputusan peperiksaan akan dihantar melalui pos atau calon boleh menghubungi jabatan pendidikan negeri tempat calon mendaftar untuk menduduki peperiksaan.

Menurutnya dalam kenyataan media pada petang ini, calon boleh membuat semakan keputusan peperiksaan melalui kaedah secara dalam talian atau sistem pesanan ringkas (SMS).

Beliau turut menjelaskan bahawa sistem ini akan diaktifkan bermula pada pukul 10.00 pagi (18 April 2023) hingga pukul 6.00 petang (24 April 2023).

Mengulas lanjut, KPM memaklumkan sebanyak 4634 orang calon telah menduduki peperiksaan STAM Tahun 2022 di 134 buah pusat peperiksaan di seluruh negara.


MKN Kedah Raikan Kanak-Kanak Terabai di PKKPS

Untuk mendapatkan maklumat terkini, ikuti kami melalui Telegram

Alor Setar – Sebanyak 55 orang kanak-kanak di Rumah Kanak-kanak Pokok Sena (RKKPS) Alor Setar, Kedah diraikan dalam program Sedetik Bersama, Selangkah Ke Hati anjuran Majlis Keselamatan Negara (MKN) Negeri Kedah dengan kerjasama Jabatan Kebajikan Masyarakat (JKM) Negeri Kedah, hari ini.

Pengetua RKKPS, Encik Harrif Abu Hassan mengatakan bahawa langkah yang diambil oleh MKN Kedah untuk mengadakan majlis tersebut merupakan satu anjuran yang sangat baik.

Sekurang-kurangnya, kanak-kanak tersebut lebih ceria dengan kehadiran kakitangan MKN Kedah ini.”

“Tujuan program diadakan adalah untuk mendekati golongan kanak-kanak yang teraniaya dan terabai, termasuklah oleh keluarga masing-masing.

Menurut beliau, melalui pendekatan begini, program ini mampu memberikan keyakinan kepada penghuni bahawa masyarakat dan agensi kerajaan sentiasa prihatin dan menghargai mereka dalam apa-apa jua keadaan.

RKKPS merupakan institusi “tempat selamat” bagi pemeliharaan dan perlindungan kanak-kanak yang ditubuhkan atau ditetapkan di bawah Peraturan-Peraturan Kanak-Kanak (Tempat Selamat) 2007 di bawah Akta Kanak-Kanak 2001.

Semua kanak-kanak lelaki berada di situ, masing-masing berumur antara enam hingga 16 tahun di bawah seliaan JKM.

Tambahnya, terdapat beberapa kategori kanak-kanak yang ditempatkan di RKKPS, iaitu mereka yang di dera dari aspek fizikal, emosi, penganiayaan seks oleh ibu bapa atau penjaga.

Sehubungan dengan itu, pelbagai pengisian di atur bagi meraikan kanak-kanak di RKKPS, seperti aktiviti permainan papan, penyerahan sumbangan duit raya, berbuka puasa bersama, serta solat maghrib berjemaah.

Di samping itu, MKN Kedah juga berbesar hati untuk memberikan sumbangan berupa kelengkapan solat dan buku cerita untuk digunakan kanak-kanak di situ.

Turut hadir ialah Ketua Penolong Pengarah MKN Kedah, Encik Bakhtiar Effendy Khalid, Pembantu Kebajikan Masyarakat, Azrisham Abu Bakar, Penolong Pengarah Keselamatan Daerah MKN Kedah, Encik Mohd Nurul Hasri Abdullah Hashim dan Timbalan Pengetua PKKPS, Hassan Ahmad.


STPM Diiktiraf Dunia

Sejak belakangan ini, timbul suara-suara yang mencadangkan agar pendidikan tingkatan enam dan Sijil Tinggi Persekolahan Malaysia (STPM) dimansuhkan. Pada tahun 2022, ada pihak yang mencadangkan agar semua jenis peperiksaan yang masih wujud, iaitu Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) dimansuhkan. Cadangan itu mengambil kira langkah yang sama, iaitu selari dengan pemansuhan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) yang kini digantikan dengan pentaksiran berasaskan sekolah.

Pada tahun ini, cadangan yang sama turut diutarakan oleh Datuk Dr. Dominic Lau Hoe Chai, yang mencadangkan agar kerajaan memansuhkan STPM dan menggantikannya dengan program matrikulasi. Cadangan itu diutarakan pada sesi menggulung perbahasaan Usul Menjunjung Kasih Titah Diraja, di Dewan Negara, pada 27 Mac lalu.

Sebagai respons awal terhadap cadangan itu, kerajaan menerusi Menteri Pendidikan, YB Fadhlina Sidek, telah memutuskan bahawa tiada keperluan untuk memansuhkan pendidikan Tingkatan Enam dan Sijil Persekolahan Malaysia (STPM).

Hal ini menurutnya kerana tingkatan enam mencakupi peperiksaan STPM yang ditawarkan oleh KPM yang merupakan peperiksaan yang  selaras dengan Akta Pendidikan 1996 dan mesti wujud serta diteruskan.

Kewujudannya adalah bertujuan untuk memastikan murid pada peringkat menengah atas mendapat kualiti pendidikan yang setanding dengan piawaian antarabangsa. STPM itu sendiri diiktiraf Cambridge Assessment International Education

“Semua universiti awam (UA) di negara kita mengiktiraf kelulusan ini, malah lebih daripada 2000 buah universiti di seluruh dunia turut mengiktiraf sijil STPM, jadi lulusan tingkatan enam ini boleh melanjutkan pelajaran ke mana-mana sahaja, di dalam negara, di luar negara, Amerika Syarikat, semua negara Komanwel dan negara Asia Barat,“ ujar YB Fadhlina ketika Sesi Menggulung Perbahasaan Usul Menjunjung Kasih Titah Diraja, di Dewan Negara.

YB Fadhlina turut menjelaskan bahawa pendidikan tingkatan enam mempunyai sasaran dan matlamat tersendiri berbanding dengan program matrikulasi dan Ijazah Sarjana Muda Perguruan Malaysia.

“Tingkatan enam ini bertujuan untuk memberikan akses yang seluas-seluasnya kepada lepasan menengah, menerusi 643 buah pusat tingkatan enam pelbagai mod pembelajaran di seluruh negara. Malah KPM juga akan meluaskan kolej tingkatan enam yang dirancang di Pahang, iaitu di Kolej Astana, Kuantan dan satu lagi di Sri Lipis, selain pembinaan kolej tingkatan enam di Kelantan yang sudah lulus peruntukan pembinaan dalam Rancangan Malaysia Ke-12,“ katanya.

Kenyataan Menteri Pendidikan itu menjelaskan bahawa STPM masih relevan dan harus dikekalkan agar lebih banyak murid mendapat peluang untuk melanjutkan pelajaran ke peringkat menengah atas yang bukan sahaja terjamin kualiti pendidikannya tetapi turut setanding dengan piawaian antarabangsa.

Selain mendapat pengiktirafan antarabangsa, STPM juga terbukti mempunyai kelebihan tersendiri yang dapat menjadi “tiket” penting untuk pelajar lepasan SPM untuk melangkah ke menara gading. Perlu diakui bahawa calon STPM yang menerima keputusan yang baik akan berpotensi untuk menyambung pelajaran ke UA. Hanya dalam tempoh kurang daripada dua tahun, calon STPM dapat menamatkan pendidikan dengan memiliki  STPM. Hal ini berbeza daripada calon diploma yang perlu melalui tempoh masa selama tiga tahun sebelum menyambung pelajaran ke peringkat ijazah.

Peperiksaan STPM yang diiktiraf bukan sahaja di negara ini, malah pada peringkat antarabangsa adalah setaraf dengan diploma. Malah pelajar yang cemerlang dalam STPM juga memiliki peluang yang cerah untuk ditawarkan biasiswa melanjutkan pelajar ke mana-mana UA atau universiti di luar negara.

Di Malaysia, Majlis Peperiksaan Malaysia (MPM) dipertanggungjawabkan untuk mengelolakan peperiksaan STPM mulai peperiksaan tahun 1982. MPM yang ditubuhkan di bawah Akta Majlis Peperiksaan Malaysia 1980 [Akta 225] merupakan badan berkanun persekutuan yang beroperasi di bawah naungan KPM.

MPM ditadbir urus oleh lembaga pengelola yang disebut “Majlis” yang keanggotaannya terdiri daripada 19 orang Naib Canselor universiti awam tempatan, Ketua Setiausaha Kementerian Pendidikan Malaysia, Ketua Pengarah Pelajaran Malaysia, Pengarah Lembaga Peperiksaan, Ketua Eksekutif Majlis Peperiksaan Malaysia, dan lima orang ahli yang dilantik oleh Seri Paduka Baginda Yang di-Pertuan Agong. Pengerusi Majlis dilantik oleh Seri Paduka Baginda Yang di-Pertuan Agong dalam kalangan Naib Canselor UA.

STPM merupakan peperiksaan yang menggantikan peperiksaan Sijil Tinggi Persekolahan (Higher School Certificate) yang dikelolakan oleh Cambridge Assessment, England. Peperiksaan STPM ini dilaksanakan pada setiap semester di sepanjang tempoh pengajian yang terdiri daripada tiga semester. Gabungan keputusan terbaik bagi ketiga-tiga semester ini akan menentukan pencapaian keseluruhan dalam pengajian STPM. Sejajar dengan Pelan Pembangunan Pendidikan Malaysia 2013 – 2025 dan Perancangan Senario MPM 2007 – 2025, MPM juga menitikberatkan soalan kemahiran berfikir aras tinggi (KBAT) dalam peperiksaan STPM. Peperiksaan STPM ini juga bertujuan untuk meningkatkan kualiti pelajar lepasan STPM seperti yang dimatlamatkan dalam bidang keberhasilan utama peringkat KPM dalam Rancangan Malaysia Ke-10.

Di samping mengurus peperiksaan STPM, MPM juga mengelolakan Malaysian University English Test (MUET) mulai tahun 1999. Ujian kecekapan bahasa Inggeris ini wajib diambil oleh pelajar yang ingin mengikuti program ijazah pertama di Universiti Awam (UA) dan juga untuk tujuan bergraduasi. Ujian MUET ditadbirkan tiga kali setahun mulai tahun 2012. Mulai tahun 2018, MPM juga telah memperkenalkan kaedah MUET on Demand (MoD) yang dilaksanakan pada hampir setiap bulan.

Dalam mengelolakan peperiksaan STPM, MUET, dan SKBMW MPM melaksanakan fungsi yang berikut (Akta 225 Seksyen 10):

(a) menyediakan dan menerbitkan sukatan pelajaran peperiksaan;

(b) menyediakan kertas soalan peperiksaan;

Pentadbiran MPM dan pengurusan peperiksaan dijalankan oleh Urus Setia Majlis yang bertanggungjawab kepada Majlis. Urus Setia Majlis diketuai oleh Ketua Eksekutif yang juga Ahli Majlis dan menjadi Ketua Pegawai Eksekutif, Ketua Pegawai Pentadbir, dan Ketua Pegawai Akademik. Dalam pengurusan peperiksaan, MPM mendapat kerjasama daripada KPM UA, Institusi Pengajian Tinggi Swasta (IPTS), Cambridge Assessment International Education, United Kingdom dan badan profesional yang berkaitan, serta individu yang mempunyai kepakaran khusus. Selain itu, MPM juga merupakan ahli tetap International Association for Education Assessment (IAEA) sejak tahun 2014.

Sudah terbukti bahawa STPM berjaya membuka laluan kepada banyak belia untuk menggenggam ijazah seterusnya melahirkan individu yang berjaya diiktiraf pada peringkat antarabangsa. Maka itu, saranan Menteri Pendidikan bahawa peperiksaan ini akan diteruskan seharusnya menjadi titik noktah terhadap segala persoalan yang dibangkitkan.


Warkah Melayu: Kuasa Bahasa yang Dilupakan

Untuk mendapatkan maklumat terkini, ikuti kami melalui Telegram

Budaya penulisan yang pesat sekitar abad ke-14 Masihi hingga ke-19 Masihi telah menghasilkan kevariasian pustaka persuratan Melayu yang bermanfaat kepada masyarakat, ditambahi lagi dengan peranan penting yang dimainkan oleh bahasa Melayu sebagai lingua franca telah menyumbang kepada perkembangan tersebut. Satu daripada medium yang menyebarluaskan kepesatan penggunaan bahasa Melayu ialah penulisan warkah. Warkah atau surat digunakan sebagai urusan rasmi kerajaan untuk menyampaikan mesej penting, bukan sahaja kepada individu dalam organisasi pentadbiran bahkan kepada kerajaan jajahan, kerajaan luar dan juga Gabenor Eropah.

Warkah berhias kiriman Sultan Iskandar Muda Mahkota Perkasa Alam kepada Raja England, iaitu Raja James I merupakan surat Melayu yang tertua dan tercantik yang memerihalkan kemegahan pemerintahan Aceh. Warkah ini sering diperkatakan, bukan sahaja oleh sarjana tempatan malahan sarjana luar negara. Apakah rahsianya?

Perlu kita ketahui bahawa warkah Melayu bukan sahaja mengetengahkan iluminasi sebagai elemen utama kerana terdapat juga warkah tanpa iluminasi ataupun hiasan. Apabila diteliti, ternyata struktur penulisan warkah yang menjadi perhatian sehingga turut dipraktikkan oleh Gabenor Barat untuk mengirim mahupun membalas warkah kepada masyarakat di Tanah Melayu.

Pada masa ini, kita didedahkan dengan ilmu penulisan surat rasmi dan tidak rasmi. Pengetahuan ini tidak pernah lekang dengan anjuran kursus ataupun bengkel bagi menguasainya. Aktiviti ini sangat berfaedah, namun apalah salahnya untuk turut sama-sama membincangkan penulisan yang terdapat pada warkah Melayu, yang tanpa kita sedari bahawa sebenarnya kita sudah pun mempunyai panduan penulisan yang terhasil berabad-abad lamanya dan masih boleh diasosiasikan dalam masyarakat.

Janganlah terus membungkam minda kita dengan melegarkan pernyataan yang tekal bahawa warkah sekadar warisan tinggalan sejarah dan menyempitkan lagi skop penggunaannya yang dikatakan cenderung relevan hanya kepada golongan pemerintah sahaja. Perkara yang patut dilakukan ialah membuat penelitian terhadap aspek penyampaian dan mengeluarkan faedah daripadanya.

Ab Razak Ab Karim, iaitu seorang penulis prolifik tentang warkah menyatakan bahawa struktur pembinaan bahan ini terbahagi kepada enam bahagian, iaitu kepala surat, cap, kata puji-pujian, kandungan, prapenutup dan penutup. Lazimnya, kepala surat menggunakan perkataan bahasa Arab seperti al-Hamdulillah (puji-puji bagi Allah), dan Qawluhu al-Haqq (kata-kata yang benar) di samping menggunakan unsur alam, misalnya Wa-al-Syam wa-al Qamar (dengan matahari dan bulan).

Pengecaman identiti atau stail penulisan jurutulis merupakan rahsia di balik penggunaan kepala surat manakala bulan dan bintang ialah simbol agama Islam. Cap ataupun dikenali dengan panggilan meterai, tera atau mohor menunjukkan ketulenan warkah dan sebagai ganti tandatangan daripada pengirim. Cap hanya dimiliki oleh kerabat diraja dan golongan pembesar sahaja. Sementara bahagian kandungan berfokuskan mesej utama warkah yang dihantar.

Tiga komponen yang lain pula dapat dilihat mempunyai pertautan jati diri dengan masyarakat Melayu terutamanya semasa berkomunikasi dengan orang lain. Dalam konteks kata puji-pujian, penulis warkah mengadunkan kata nama atau kata kerja bersama dengan kata adjektif seperti “arif dan bijaksana’’, “pandai memerintah” atau “budi pekerti yang baik” untuk menunjukkan keupayaan kehandalan penerima warkah.

Dalam kehidupan masyarakat Melayu, kata-kata ini diimplementasikan dengan tujuan memberikan sanjungan, penghargaan kepada orang lain yang berkeperibadian baik dan mendapat pengiktirafan dalam sesuatu bidang yang diceburi. Selain itu, kata puji-pujian juga berfungsi sebagai pembuka bicara dan salam perkenalan yang menunjukkan bahawa masyarakat Melayu ialah masyarakat yang peramah dan tidak gemarkan perkelahian.

Sebagai menghormati tetamu, iringan buah tangan sangat sinonim dengan masyarakat Malaysia, dan uniknya tetamu yang datang turut sama memberikan hadiah sebagai tanda jalinan hubungan yang erat. Hal ini turut diterjemahkan pada struktur warkah. Pada bahagian prapenutup, dinyatakan bingkisan hadiah yang dibawa oleh utusan kerajaan serta menggunakan kata panggilan murni seperti “sahabat kita”. Suatu perkara yang menarik ialah hadiah yang diberikan juga berdasarkan tema dan bersinonim dengan hajat yang terkandung dalam surat.

Frasa ayat seperti “Tiadalah dengan sepertinya seumpama sekuntum bunga adanya akan jadi barang gunanya, maka jangan kiranya diaibkan” (warkah Raja Kedah kepada Lord Minto – 23 Disember 1810) dan “Kemudian daripada itu suatu pun tiada alamat al-ikhlas daripada kita akan sahabat kita, hanyalah doa daripada tiap2 hari malam dan siang” (warkah Sultan Mahmud Syah dari Johor dan Pahang kepada Senyur  Gurnadur [F. Light] – 10 November 1787), menggambarkan budi pekerti pengirim di samping memancarkan keindahan bahasa yang puitis.

Komponen penutup pula berfokuskan metode doa. Perkataan yang sentiasa hadir bersama-sama ialah “semoga”, “agar” dan “mudah-mudahan” sebelum frasa doa diungkapkan seperti “dipanjangkan umur”, “dipeliharakan iman”, “bertambah kemuliaan”, “dijauhkan daripada fitnah dunia” dan “bertambah pangkat kebesaran” dan diiringi perkataan amin (perkenanlah). Metode doa ini merupakan komunikasi interpersonal yang menyentuh kerohanian sebagai orang Islam yang sentiasa berdoa semasa dan selepas solat.

Isi instrinsik warkah berkisar kepada bahasa Melayu sebagai bahasa perantara utama. Di dalamnya kaya dengan nilai-nilai bahasa yang dapat dikaji dari aspek nahu, semantik dan juga fonetik serta fonologi. Selain itu, dapat dikaji juga dari aspek sosiobudaya dan juga kesenian. Justeru itu, pengkajian daripada ahli sarjana sangat diperlukan untuk menonjolkan kuasa bahasa melalui medium ini. Tidak dinafikan, dana penyelidikan sangat diperlukan namun usaha dan langkah perlu dijalankan bagi meyakinkan penyumbang dana.

Sebagai bangsa yang bertamadun, sikap menghargai dan mengadaptasikan sesebuah produk, hasil intelektual masyarakat tempatan perlu terus dilestarikan agar tidak kalis zaman. Walaupun tidak dinafikan, struktur penulisan surat menyurat telah berlaku evolusinya tetapi kita janganlah begitu naif dan tanpa bersalah terus meninggalkan struktur penulisan yang sudah lama wujud dan pernah menjadi garis panduan surat-menyurat. Kita begitu gelojoh menghilangkan kuasa bahasa yang berwibawa dan menjadi kekuatan tulisan mewakili lisan kita.

Sekadar cadangan daripada penulis, jika warkah Melayu sudah tidak mendapat tempat dalam penelitian, sekurang-kurangnya foto warkah berbingkai mewah dan bertulisan Jawi dipotretkan dan digantung di pejabat-pejabat rasmi kerajaan dan khususnya di pejabat Dewan Bahasa dan Pustaka agar dapat dikenang sebagai perantara bahasa yang digunakan pada zaman pemerintahan kesultanan Melayu dahulu di samping dijadikan sebagai plak cenderamata di majlis-majlis keraian rasmi dan juga kepada delegasi luar negara.

Untuk membuka sebuah galeri, sudah pasti memakan belanja yang tinggi. Oleh itu, sebagai penyelesaiannya, dapatlah kiranya dibuka satu ruangan khusus “Mengenali warkah Melayu” di mana-mana portal pihak berwajib. Selain itu, molek sekiranya dapat juga dimasukkan satu topik tentang warkah Melayu dalam pembelajaran karangan dalam mata pelajaran Bahasa Melayu di sekolah rendah dan menengah agar generasi Malaysia dapat mengetahui bahawa kita pernah mempunyai  produk penulisan bertaraf antarabangsa dengan kuasa bahasa yang hebat pada suatu masa dahulu.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga merangkap Ahli Lembaga Amanah Yayasan Karyawan.


Media Sosial dan Etika Komunikasi Menurut Imam Al-Ghazali

Untuk mendapatkan maklumat terkini, ikuti kami melalui Telegram

Kewujudan aplikasi sosial secara dalam talian pada hakikatnya adalah untuk memudahkan komunikasi dan membentuk jaringan atau rangkaian dalam kalangan pengguna agar dapat berkongsi maklumat, menyebarkan pengetahuan atau membuat promosi atau hebahan tentang sesuatu barangan dan perkhidmatan. Dengan adanya kepelbagaian aplikasi ini, komunikasi bukan sahaja boleh dilakukan secara nyata, tetapi juga secara bersemuka tanpa mengira masa dan lokasi. Perkongsian ilmu di laman sosial misalnya tidak hanya terhad pada penulisan, sebaliknya melalui pendekatan video, agar sesi pembelajaran menjadi lebih segar, interaktif dan bermanfaat.

Berita atau isu terkini boleh disampaikan secara terus tanpa menunggu siaran berita di televisyen, manakala usahawan ataupun peniaga boleh memanfaatkan laman sosial dengan mengiklankan produk mereka. Di samping itu, mereka juga boleh berkongsi testimoni daripada pengguna atau pelanggan terdahulu tanpa perlu mengeluarkan perbelanjaan untuk menampung kos pengiklanan yang tinggi menerusi media arus perdana seperti radio dan televisyen seperti kebiasaannya pada suatu masa dahulu.

Senario sebegini secara tidak langsung telah membuka dimensi baharu kepada pengguna agar berupaya memanfaatkan teknologi untuk mengatur langkah bagi meningkatkan produktiviti dan daya saing yang tinggi dalam mengharungi era kemajuan globalisasi yang serba kompetitif ini. Dengan kata lain, pengguna bukan sahaja perlu celik teknologi, namun pada masa yang sama perlu celik ilmu agar bijak menggunakan saluran yang betul sehingga dapat memberikan faedah berganda dalam kehidupan.

Selain celik teknologi dan celik ilmu, pengguna juga perlulah celik etika, iaitu dengan mempunyai kesedaran terhadap etika penggunaan laman sosial khususnya berkaitan dengan hal ehwal komunikasi dan interaksi. Jujur, amanah, bersopan santun dan bercakap benar merupakan antara beberapa ciri asas yang seharusnya menjadi amalan ketika berkomunikasi dalam laman sosial. Realitinya, peningkatan aduan berkaitan dengan salah guna media sosial telah diterima sepanjang tahun 2022 sebagaimana yang telah dilaporkan oleh Forum Kandungan Komunikasi dan Multimedia Malaysia pada 31 Januari 2023 yang lalu.

Berdasarkan statistik yang diterima dari Biro Aduan agensi tersebut, sebanyak 518 kes telah dilaporkan pada tahun 2022 berbanding dengan 412 kes pada tahun 2021. Aduan mengenai aplikasi WhatsApp mempunyai jumlah kes yang tertinggi, iaitu sebanyak 204 kes, diikuti oleh Facebook sebanyak 130 kes, Instagram sebanyak 68 kes, TikTok sebanyak 13 kes, dan Twitter hanya enam kes. Aduan tersebut meliputi jenayah buli siber, penyalahgunaan maklumat peribadi, kes penipuan cinta, hantaran yang menyinggung agama dan pelbagai isu yang ditularkan sehingga mengganggu ketenteraman dan menimbulkan kegusaran awam.

Jumlah kes yang meningkat ini telah mencetuskan kebimbangan terhadap penyalahgunaan platform media sosial dan sebagai langkah membendungnya, pengguna digesa agar mengambil berat tentang penglibatan dan tingkah laku mereka dalam talian. Dengan kata lain, pengguna perlulah menjadi rakyat dan warganegara yang baik dengan melahirkan sifat yang terpuji ketika berkomunikasi atau ketika menggunakan aplikasi media sosial kerana sebarang perbuatan negatif akan memberikan impak yang besar kepada masyarakat dan negara.

Oleh itu, konsep kawal selia kendiri amat penting kerana hal tersebut boleh membantu mengurangkan penciptaan dan peningkatan kandungan yang memudaratkan di laman media sosial. Walaupun pengguna media sosial diberi kuasa untuk memilih jenis kandungan yang ingin dipaparkan di media sosial, namun pada hakikatnya mereka perlu mengambil langkah kawal selia kendiri terhadap sebarang kandungan yang tidak sesuai dengan menggunakan fungsi sekat, redam, nyaikut dan membuat laporan sekiranya wujud elemen yang boleh mengancam privasi kehidupan dan keselamatan diri. Pengguna juga perlu mempunyai rasa tanggungjawab agar tidak melibatkan diri dengan penyebaran bahan atau kandungan bersifat negatif yang mampu memberikan ancaman dan kegusaran kepada orang lain. Dengan cara itu, ekosistem yang selamat dapat diwujudkan di laman media sosial dan memudahkan pengguna untuk berkomunikasi dengan baik dan mengambil faedah daripada kandungan-kandungan yang dipaparkan.

Tokoh pemikir yang sangat terkenal di dunia Islam dan Barat, Abu Hamid Muḥammad bin Muḥammad Al-Ṭusi Al-Ghazali yang lebih dikenali sebagai Imam Al-Ghazali (1058–1111) menggariskan 20 perkara yang perlu diberi perhatian dalam hal ehwal komunikasi sebagaimana yang dibahaskannya dalam karya yang paling berpengaruh, Ihya’ Ulumuddin. Komunikasi atau lisan di sisi Imam Al-Ghazali pada hakikatnya termasuk antara nikmat pemberian Allah SWT yang mempunyai medan yang luas, yang tidak mempunyai jalan yang berkesudahan dan terbatas. Namun begitu, perkara tersebut boleh menarik manusia sama ada ke lapangan kebajikan atau kejahatan bergantung kepada kecenderungan manusia dalam menggunakan dan memanfaatkannya.

Perkara pertama yang perlu dipelihara ketika berkomunikasi menurut Imam Al-Ghazali ialah tidak berkata-kata pada sesuatu yang tidak berfaedah atau dengan kata lain menjaga lisan dengan sebaik-baiknya. Beliau memetik kata-kata Imam Mujahid yang mendengar bahawa Saiyidina Ibnu Abbas R.A. pernah berkata tentang lima perkara yang lebih disukainya melebihi daripada kuda yang sudah disiapkan untuk ditunggangi. Perkara tersebut ialah pertama, tidak berkata-kata mengenai hal yang tidak penting kerana baginya, jika banyak berkata-kata walaupun terhadap sesuatu yang penting tetapi sekiranya tidak diletakkan pada tempat yang betul, pada akhirnya akan menimbulkan kesulitan.

Perkara kedua ialah tidak bertengkar dengan orang yang lemah lembut dan orang yang bodoh kerana orang yang lemah lembut akan membalas kemarahan dalam hatinya manakala orang yang bodoh akan menyakiti dengan lisannya, manakala ketiga, menyebut perihal teman, iaitu tentang sesuatu yang disukainya sebagaimana mereka suka menyebut tentang diri kita dan memaafkannya sebagaimana mereka suka memaafkan kita. Perkara keempat, bergaul dengan teman dengan cara yang disukai sebagaimana mereka suka bergaul dengan kita; dan kelima, tidak melakukan sesuatu perbuatan melainkan dengan menyedari bahawa perbuatan yang baik akan dibalas dengan pahala dan perbuatan yang jahat akan mendapat dosa dan akan menerima pembalasan kelak.

Perkara yang kedua ialah tidak berbicara secara berlebihan kerana perkara tersebut juga merupakan sesuatu perbuatan yang tercela. Menurut Imam Al-Ghazali, perkara ini turut termasuk dalam berbicara tentang sesuatu perkara yang tidak penting atau yang mendatangkan faedah kerana telah menambah perbicaraan melebihi keperluan. Orang yang mementingkan sesuatu pada mulanya mungkin akan menyebutkannya dengan perkataan atau ayat yang pendek, tetapi kemudian mula membesarkan, menetapkan dan kemudiannya melarat dengan mengulang-ulangnya. Sebagaimana yang dipetik oleh Imam Al-Ghazali tentang ucapan Imam Hasan Al-Basri yang menyatakan bahawa manusia yang banyak perkataannya nescaya akan banyak pula bohongnya. Hal ini terkait dengan keadaan manusia yang banyak hartanya, maka banyak pula dosanya dan manusia yang buruk akhlaknya, maka banyak pula seksaan terhadap dirinya.

Perkara ketiga yang perlu diberi perhatian ialah tidak bercakap kosong tentang perkara yang batil. Imam Al-Ghazali mengklasifikasikan batil sebagai perbuatan maksiat yang merangkumi kisah tentang wanita, keadaan atau tempat meminum arak, tempat orang fasik, kesenangan orang-orang kaya, keperkasaan Raja-raja, tempat-tempat rasmi yang tercela dan hal ehwal mereka yang tidak disukai yang melibatkan percakapan tentangnya merupakan sesuatu yang terlarang. Oleh sebab itulah Imam Al-Ghazali menegaskan agar meninggalkan perbicaraan yang tidak penting kerana lambat laun seseorang itu akan bersenang-lenang untuk memperkatakan tentang kehormatan orang lain, menambah perisa pada cerita dan merosakkan jalan cerita yang sebenar kerana kesemuanya itu akan membawa kepada kebatilan dalam perbicaraan.

Perkara keempat dalam etika komunikasi ialah tidak berbantah-bantahan atau bertengkar. Imam Al-Ghazali mencela orang yang berbantah-bantahan kerana tiap-tiap penentangan terhadap perkataan orang lain, pada akhirnya akan melahirkan kekurangan padanya. Oleh itu, cara terbaik untuk mengatasinya ialah dengan membenarkan sahaja jika kata-kata itu memang benar atau jika kata-kata itu ternyata bohong dan tidak menyangkut tentang hal ehwal agama, maka lebih baik berdiam sahaja. Adapun penggerak kepada pertengkaran adalah dengan mempunyai keinginan yang tinggi dalam melahirkan kelebihan pengetahuan yang ada pada dirinya dan menyerang orang lain dengan tujuan menzahirkan kekurangannya. Keinginan yang tinggi untuk melebih-lebihkan pengetahuan yang ada dalam diri dan pada masa yang sama merendah-rendahkan pendapat orang lain menghimpunkan sifat sombong dan suka menyakiti merupakan sifat yang sangat tercela yang harus dijauhi kerana boleh membinasakan diri sendiri.

Perkara kelima adalah dengan tidak mendatangkan permusuhan dengan orang lain. Permusuhan merupakan sifat tercela kerana mampu menimbulkan gelombang untuk memperoleh kesempurnaan hak sesuatu yang dimaksudkan. Asalnya mungkin bermula daripada perbantahan atau pertengkaran maka atas sebab itulah kedua-dua sifat itu dilarang dan perlu dijauhi. Kesan buruk daripada permusuhan ialah perkara tersebut akan memenuhi dada dan mengobarkan kemarahan. Kemudian, timbullah hasad dengki dan pada akhirnya berasa gembira apabila maruah atau kehormatan lawan dapat dijatuhkan. Maka atas sebab itulah permusuhan dikatakan sebagai permulaan kepada kejahatan yang seterusnya.

Perkara keenam yang dilarang adalah dengan tidak berkata-kata tentang sesuatu yang bukan di bawah keahliannya atau perkara-perkara yang boleh membangkitkan nafsu. Hal ini demikian kerana kata-kata yang dipaksa-paksa atau dibuat-buat atau sengaja difasihkan untuk melahirkan rasa seronok tetapi tidak mempunyai tujuan atau pengetahuan di dalamnya akan menjauhkan diri daripada kecerdikan dan boleh memudaratkan orang lain.

Perkara ketujuh adalah berkaitan dengan kekotoran lisan, iaitu dengan mengeji dan memaki orang lain. Penggerak kepada kekejian adalah dengan maksud untuk menyakitkan orang lain dan lazimnya diperoleh hasil daripada pergaulan dengan orang-orang yang fasik dan orang-orang yang suka mencela orang lain apabila kebiasaan mereka adalah dengan memaki orang lain.

Perkara kelapan yang juga merupakan lanjutan daripada perkara ketujuh adalah dengan tidak mengutuk orang lain. Perkara ini selaras dengan kenyataan Saiyidina Ibn Umar r.a yang dipetik oleh Imam Al-Ghazali yang menyatakan bahawa orang yang sangat dimarahi Allah SWT ialah orang yang mencela kemudiannya mengutuk orang lain. Menurut Imam Al-Ghazali, mendekati sifat mengutuk ini adalah dengan mendoakan sesuatu yang tidak baik kepada manusia lain.

Perkara kesembilan adalah dengan meninggalkan syair dan nyanyian yang tidak mempunyai hikmah atau mempunyai kandungan yang dibenci dalam agama. Perkara ini termasuklah perkataan yang sia-sia dan susunan ayat yang boleh membangkitkan hawa nafsu yang boleh memberikan kesan negatif kepada pemikiran.

Perkara kesepuluh ialah menjauhi senda gurau yang berlebihan kerana seseorang itu akan mewarisi sifat banyak tertawa sekiranya berlebih-lebihan dalam bergurau. Sifat banyak tertawa akan mematikan hati dan mewarisi kedengkian dalam sesetengah keadaan. Ketawa berlebihan juga akan melalaikan diri daripada akhirat. Selain itu, senda gurau yang berlebihan boleh menjatuhkan kehebatan diri dan kemuliaan seseorang.

Perkara seterusnya ialah tidak mengejek atau memperolok-olokkan orang lain. Hal ini demikian kerana jika dilakukan, perkara tersebut boleh memalukan seseorang melalui kekurangannya dengan cara yang boleh menyebabkan seseorang itu ditertawakan, malah boleh menghina dan menjatuhkan maruah seseorang. Oleh itu, perbuatan tersebut dilarang kerana boleh menyakiti hati dan menyinggung perasaan orang lain.

Antara lain, perkara yang perlu diketahui dan dijauhi termasuklah dengan tidak membuka rahsia, iaitu dengan menjaga hak sebagaimana yang telah diamanahkan oleh orang lain. Membuka rahsia merupakan satu pengkhianatan kerana hal tersebut akan menjadi haram jika disebarkan dan merupakan perbuatan yang sangat dicela jika rahsia itu disampaikan kepada orang lain.

Perkara seterusnya adalah dengan tidak memungkiri janji. Perkara ini perlu diberi perhatian berat kerana memungkiri janji akan menyebabkan seseorang itu tergolong dalam kumpulan orang yang munafik. Terdapat empat tanda orang-orang yang munafik, iaitu pertama, apabila berbicara dia berdusta; kedua, apabila berjanji, dia menyalahi; ketiga, apabila diamanahkan, dia mengkhianati; dan keempat, apabila bermusuh-musuhan, dia menzalimi.

Tambahan pula, seseorang itu tidak seharusnya berdusta pada perkataan dan sumpah yang telah dilakukan. Hal ini dikatakan demikian kerana berdusta merupakan tanda atau sifat orang munafik dan orang yang berdusta termasuk dalam kalangan orang yang zalim di mana tempatnya adalah dalam neraka. Orang yang berdusta juga dianggap sebagai orang yang zalim kerana wujud pengkhianatan dalam perbicaraannya.

Perkara seterusnya yang dianggap penting dalam penjagaan lisan ialah menjauhi diri daripada kejahatan mengumpat. Antara sebab yang boleh mendatangkan kejahatan tersebut ialah pertama, untuk melepaskan kemarahan; kedua, dorongan dari kawan-kawan agar melondehkan kehormatan orang lain; ketiga, bersengaja untuk memburukkan orang lain untuk mengalihkan kesaksian yang diketahui oleh orang tersebut; keempat, melepaskan diri daripada sesuatu kesalahan dengan meletakkan kesalahan tersebut pada orang lain; kelima, untuk membanggakan diri dengan cara merendahkan orang lain; keenam, dengki dan sakit hati kepada orang lain; ketujuh, menyatakan kekurangan yang ada pada orang lain dengan tujuan menarik perhatian ramai; dan kelapan, mempermainkan kehormatan orang lain dengan tujuan menghina dan mempersendakannya.

Seterusnya, antara perkara yang perlu dijauhi ialah menabur fitnah. Imam Al-Ghazali dalam menghuraikan maksud fitnah ini telah memetik pendapat ahli falsafah yang mengatakan bahawa bercakap tentang sesuatu yang tidak benar kepada orang yang tidak bersalah akan menjadikan timbangannya itu lebih berat daripada langit manakala pembuat fitnah itu lebih hina daripada anak yatim. Kesan fitnah sangat dahsyat kerana boleh membawa kepada kerosakan sesama teman, mencerai-beraikan ahli keluarga, memutuskan tali persaudaraan dan mengajak orang ramai untuk mengeji orang yang tidak bersalah.

Selain itu, sikap talam dua muka atau lidah bercabang juga perlu dijauhi kerana termasuk dalam kategori munafik yang memberikan mudarat yang besar di atas dunia dan balasan dosa yang berat di akhirat. Orang yang memiliki sifat ini mempunyai hati yang busuk walaupun luarannya kelihatan baik kerana tujuan utamanya adalah untuk mengambil untung daripada dua pihak yang sedang bertelagah. Dia memuji satu pihak dan mencela satu pihak lagi agar pihak yang dipujinya dapat memberikan imbuhan kepadanya dan begitulah sebaliknya kepada pihak yang satu lagi.

Dalam memelihara lisan, Imam Al-Ghazali juga mengingatkan supaya tidak memuji secara berlebihan yang tidak kena pada tempatnya kerana boleh mendatangkan mudarat bukan sahaja kepada yang dipuji tetapi juga yang memuji. Bahaya kepada pemuji adalah apabila dia sanggup berdusta semata-mata untuk mendapatkan habuan untuk dirinya, misalnya memuji pemerintah untuk mendapatkan habuan jawatan, pangkat, gelaran, dan harta; dan memuji seseorang untuk mendapatkan perhatian atau kecintaan seseorang tanpa menyelidik latar belakang orang itu sama ada zalim atau fasik. Manakala bahaya kepada orang yang dipuji ialah mereka akan menjadi megah atau sombong dengan pujian yang diterima dan tidak mahu meningkatkan prestasi diri kerana berasa diri telah hebat dan berada di kedudukan yang teratas.

Seterusnya, menurut Imam Al-Ghazali, perkara yang berkaitan dengan urusan agama perlu diteliti dan perlulah berhati-hati. Hal ini demikian kerana kesalahan dalam membicarakan sesuatu boleh menyebabkan seseorang itu tergelincir daripada agama seperti menyekutukan Tuhan tanpa sedar dan berbahas dalam bidang agama tanpa mempunyai pengetahuan yang mendalam tentangnya, misalnya membicarakan sifat-sifat Tuhan sehingga akhirnya membawa kepada kekeliruan dan kebingungan dalam dirinya sendiri.

Walaupun perkara yang ditulis oleh Imam Al-Ghazali ini telah pun melewati hampir 1000 tahun yang lalu, namun peringatan yang disampaikannya kekal relevan hingga ke hari ini, memandangkan perkara seperti inilah yang paling banyak berlaku dalam media sosial pada masa ini sehingga membawa kepada isu moral dalam kalangan masyarakat. Kesimpulannya, dalam konteks kawalan kendiri, maka wajarlah peringatan ini diberi perhatian dan diamalkan agar anasir negatif dapat dijauhi di samping mampu membentuk persekitaran komunikasi yang kondusif dan sejahtera.


Majlis Penyerahan Insentif Kemenangan SUKMA Kedah

Untuk mendapatkan maklumat terkini, ikuti kami melalui Telegram

Alor Setar – Atlet sukan Kedah yang membawa pulang pingat emas, perak dan gangsa menerima ganjaran dari kerajaan negeri sempena berlangsung Majlis Penyerahan Insentif Kemenangan di Dewan Teratai, Kompleks Belia dan Sukan Negeri Kedah, semalam.

Mereka menerima ganjaran itu susulan daripada kemenangan dalam pelbagai acara sukan, termasuklah olahraga, memanah, renang dan lain-lain lagi dalam Kejohanan Temasya SUKMA kali ke-20, Majlis Sukan Negara (MSN) berlangsung pada 1 hingga 6 November 2022 di Kuala Lumpur, baru-baru ini.

Menteri Besar Kedah, Datuk Seri Muhammad Sanusi Mohd. Noor ketika berucap dalam majlis itu berkata,

Saya mengucapkan syabas dan tahniah kepada atlet-atlet yang telah mengharumkan nama negeri Kedah kerana memenangi pingat tersebut.

“Kontinjen Kedah berjaya memenangi sebanyak 39 pingat secara keseluruhan, iaitu 11 pingat emas, 16 pingat perak dan 12 pingat gangsa dan berada pada kedudukan kelapan daripada 15 negeri yang mengambil bahagian.

Menurutnya, penganugerahan begini bukanlah suatu perkara baharu dan menjadi amalan berterusan setiap kali kejayaan atlet-atlet berkenaan dan yang belum berjaya, perlu tingkatkan latihan masing-masing.

Terdahulu itu, Pengerusi Jawatankuasa Belia dan Sukan Negeri Kedah, Mohd. Firdaus Ahmad mengatakan bahawa kerajaan negeri sentiasa komited dan mengiktiraf semua atlet dan penggiat sukan.

“Atlet yang berjaya memenangi pingat emas menerima wang sebanyak RM3500, manakala pingat perak menerima sebanyak RM2000 dan pingat gangsa menerima sebanyak RM1000.”

“Jurulatih SUKMA juga diberikan ganjaran RM500 kepada setiap seorang bagi acara sukan yang dimenangi,“ katanya.

Turut hadir Pegawai Belia Sukan Negeri Kedah, Mohd. Nizam Ismail, Pengarah Majlis Sukan Negeri (MSN) Kedah, Zulzuraidy Othman dan Pengerusi Persatuan Sukan dan Rekreasi Orang Kurang Upaya (PESRON) Negeri Kedah, Siti Norbaya Romli.


Wanita Lahir Pendidik Modal Insan

Kangar – Pemangku Raja Perlis, Tuanku Syed Faizuddin Putra Jamalullail berharap agar semua wanita yang telah dan bakal bergelar seorang ibu dapat menuntut ilmu keibubapaan supaya lebih bersedia untuk melahirkan dan mendidik modal insan yang terbilang dalam era globalisasi ini.

Sentuhan keibuan berkait rapat dengan pembinaan kemahiran insaniah kepada seseorang. Kemahiran insaniah merangkumi tujuh aspek penting, iaitu kemahiran berkomunikasi; kemahiran berfikir secara kreatif dan kritis; kemahiran kerja berpasukan; pembelajaran berterusan dan pengurusan maklumat; kemahiran keusahawanan; etika dan moral profesion; dan kemahiran kepimpinan.

Apabila seorang ibu menggenggam tangan anaknya dengan memberi sokongan dan dorongan yang jitu kepada seorang anak, keyakinan dalam diri anak meningkat dan perasaan ingin melakukan yang terbaik dalam setiap matlamat yang ingin dicapai juga meningkat.

Menurut baginda, sentuhan para ibu mampu untuk mendidik jasmani dan rohani anak-anak dengan cara yang lebih halus dan penuh kasih sayang.

Titah baginda ketika berkenan merasmikan majlis pembukaan Webinar Yayasan Tuanku Fauziah (YTF) – Women in Search of Excellence bertajuk, “Sentuhan Keibuan Dalam Membangunkan Kemahiran Insaniah di Era Digital”.

Webinar Siri ke-20 tersebut adalah anjuran bersama antara YTF dengan Faizuddin Centre of Educational Excellence (FCoEE). Anjuran ini turut mendapat kerjasama teknikal daripada Sektor Sumber Teknologi Pendidikan Negeri Perlis.

Terdahulu, ucapan alu-aluan telah disampaikan oleh Pengerusi FCoEE yang memegang slogan “Insentif Minda Pemangkin Bangsa”, iaitu Profesor Emeritus Datuk Dr. Kamarudin Hussin.

Sesi awal menampilkan ahli panel Forum Bual Bicara yang terdiri daripada Prof. Dato’ Gs. Dr. Narimah Samat, Timbalan Naib Canselor Akademik dan Antarabangsa Universiti Sains Malaysia; Prof. Madya Ir. Dr. Umi Fazara Md Ali, Pengarah Centre of Engagement, UniMAP; dan Wan Saniah Wan Yahya, Pengarah Pusat Kaunseling, UniMAP.

Slot tersebut dimoderatorkan oleh Nurul Najha Saidin, Guru Cemerlang Bimbingan dan Kaunseling, SMK Agama Perempuan Kangar.

Majlis penutupan perasmian pula telah disempurnakan pada sebelah petang oleh Raja Puan Muda Perlis, Tuanku Hajah Lailatul Shahreen Akashah Khalil yang juga merangkap Pengerusi YTF.


Perkasakan Budaya Ilmu: Hak dan Keadilan kepada Masyarakat

Untuk mendapatkan maklumat terkini, ikuti kami melalui Telegram

Dalam Majlis Pelancaran karya agung Sayr al-Salikin dan Hikayat Iskandar Zulkarnain yang disempurnakan oleh Perdana Menteri, Yang Amat Berhormat (YAB) Dato’ Seri Anwar Ibrahim, di Dewan Bahasa dan Pustaka (DBP), pada tengah hari, 17 April 2023, saya menyampaikan beberapa buah fikiran tentang usaha pemerkasaan budaya ilmu di negara ini, selaras dengan pelaksanaan Malaysia MADANI yang salah satu daripada terasnya ialah budaya ilmu.

YAB Perdana Menteri sendiri telah memperjuangkan budaya ilmu sejak menjadi mahasiswa, khasnya melalui persatuan mahasiswa dan kemudian melalui persatuan bertaraf kebangsaan, iaitu Persatuan Kebangsaan Pelajar Islam Malaysia (PKPIM) dan Angkatan Beliau Islam Malaysia (ABIM). Apabila beliau mengganggotai jemaah menteri, komitmennya kian ketara, terutamanya melalui kapasiti sebagai pemimpin negara. Kedudukannya sebagai Menteri Pendidikan pada pertengahan tahun 1980-an hingga awal tahun 1990-an meletakkan budaya ilmu sebagai teras utama dalam sistem pendidikan negara, khasnya melalui pengisytiharan Falsafah Pendidikan Kebangsaan dan terjemahannya dalam program-program di sektor pendidikan yang turut melimpah ke sektor lain di negara ini.

Komitmen beliau terhadap budaya ilmu yang terbaharu ialah pengumumannya tentang peruntukan RM20 juta untuk pemerkasaan ilmu alam Melayu dan ilmu sejagat dalam Belanjawan 2023. Inilah kali pertama kerajaan memperlihatkan komitmen yang jelas untuk budaya ilmu, tuntutan yang sudah berdekad-dekad dikemukakan oleh pejuang ilmu dan budaya. Perhatian dan dukungan beliau kepada budaya ilmu secara khusus terkait dengan industri penerbitan buku dan industri kreatif (penerbitan karya pemikir besar sedunia dan alam Melayu, terjemahan dan persuratan, melalui peruntukan RM20 juta dalam Belanjawan Negara 2023, sebanyak RM5 juta peruntukan untuk mengangkat karya Sasterawan Negara, karya agung dan klasik yang melibatkan khazanah Melayu seperti yang saya sebut lebih awal).

Bahkan dengan mengimbas kembali sejarah DBP, pada tahun 1996 ketika menjadi Timbalan Perdana Menteri dan Menteri Kewangan, beliau telah meminta Kementerian Pendidikan Malaysia (KPM) melantik DBP sebagai pembekal buku teks sekolah rendah dan sebahagian buku teks sekolah menengah untuk memperteguh kewangan DBP sebagai penggerak aktiviti bahasa, sastera dan penerbitan negara. Dalam kaitannya dengan majlis pelancaran dua buah karya agung terbitan Yayasan Karyawan Malaysia ini, sejarah jelas mencatatkan komitmen beliau dalam merealisasikan penubuhan yayasan itu pada tahun 1983 meskipun ketika itu beliau menjadi Menteri Pertanian.

Dalam upaya pemerkasaan budaya ilmu di negara ini, DBP melaksanakan program penerbitan berpakej dalam kerangka yang melibatkan dua pakej utama. Yang pertama ialah penerbitan berpakej merentas dua kategori ilmu yang utama, iaitu kategori ilmu tanzil atau keagamaan dan kategori ilmu duniawi. Paduan kedua-dua kategori itu menjadi asas budaya ilmu supaya tamadun negara tidak mengalami kepincangan apabila berlaku pemberatan yang tidak seimbang antara ilmu ukhrawi dengan ilmu duniawi. Berdasarkan anatomi bidang ilmu dalam bahasa Melayu yang diusahakan penggubalan istilahnya, terdapat sekitar 300 bidang ilmu induk, subbidang dan subsubbidang ilmu. Tanpa penghasilan karya ilmu, istilah yang berupa kelongsong ilmu itu tidak akan bermakna apa-apa. Maka itu, amat besar tantangan untuk pemerkasaan budaya ilmu yang mencakup ratusan bidang itu, yang sehingga kini memperlihatkan kelompongan yang ketara bagi sejumlah bidang ilmu.

Penerbitan berpakej yang kedua berasaskan keperluan ilmu merentas khalayak menurut usia dan kelompok (seperti dewasa ilmuwan, dewasa umum, remaja dan kanak-kanak). Hal ini ada kaitannya dengan hak dan keadilan memperoleh ilmu bagi semua khalayak dalam masyarakat. Penerbitan yang menjurus kepada pemenuhan hak dan keadilan memperoleh ilmu bagi kelompok tertentu sahaja secara jelas merupakan penafian hak dan keadilan memperoleh ilmu bagi kelompok yang tidak diprogramkan penerbitan bagi mereka. Maka itu, penerbitan berpakej berasaskan khalayak ini perlu menimbangkan strategi penerbitan berperingkat (graded reading materials), sesuai dengan laras bahasa dan gaya persembahan menurut kelompok sasar. Anak didik tidak perlu menunggu sehingga ke peringkat pendidikan tinggi untuk mendapatkan pendedahan tentang ilmu tertentu atau inti sari pemikiran tokoh, seperti al-Kindi, al-Biruni, al-Farabi, al-Ghazali, Socrates, Plato, Aristotle, Rene Descartes, Kung Futze dan sebagainya.

Perancangan dan pelaksanaan penerbitan berpakej ini sekali gus berupaya juga memenuhi ketetapan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu atau United Nations Educational Scientific and Cultural Organisation (UNESCO) agar negara yang maju tahap pendidikannya perlu menerbitkan 0.01 peratus judul tahunan bernisbahkan jumlah penduduk negara. Dengan anggaran 30 juta orang penduduk di negara ini, setiap tahun negara perlu menerbitkan sekurang-kurangnya 30 000 judul terbitan. Tanpa strategi penerbitan berpakej yang melibatkan sinergi semua badan penerbit negara, termasuk Institut Terjemahan Buku Malaysia (ITBM), Yayasan Karyawan Malaysia, penerbit universiti, penerbit badan penyelidikan dan penerbit swasta, cita-cita untuk menghasilkan 30 000 judul terbitan setahun mungkin menjadi utopia belaka.

Berkaitan dengan manuskrip Melayu lama, usaha mengangkatnya sebagai warisan tamadun dan sumber ilmu kearifan watan patut menjadi satu daripada upaya pemerkasaan budaya ilmu. Tidak cukup, malah tidak bererti apa-apa kebanggaan akan adanya puluhan ribu manuskrip Melayu lama yang tersebar di seluruh dunia (termasuk sekitar 5000 di Perpustakaan Negara Malaysia (PNM) dan 400 di Pusat Dokumentasi Melayu, DBP). Yang sesungguhnya bererti ialah usaha bersinergi dengan semua badan pengajian dan penyelidikan tamadun alam Melayu untuk mengerjakan manuskrip tersebut bagi tujuan diterbitkan dalam bentuk yang dikenal sebagai karya agung dan juga dalam bentuk terbitan turunan, seperti penerbitan digital dan elektronik yang berasaskan industri kreatif (animasi, multimedia, aplikasi, dokudrama, lakon layar atau filem, dan hatta komik). Terbitan pelbagai bentuk turunan itu penting dalam rangka memasyarakatkan kandungan manuskrip Melayu lama kepada pelbagai khalayak. Usaha mengerjakan manuskrip Melayu lama itu juga penting untuk memaknai pengiktirafan UNESCO kepada sejumlah teks sebagai warisan dunia, misalnya Sulalatus Salatin, Hikayat Hang Tuah, Kitab Bedil, Pantun, Hikayat Panji dan beberapa yang lain. Sebagai warisan dunia, amat penting dianalisis dan diketengahkan kepada masyarakat setempat dan antarabangsa kandungan manuskrip yang mewakili ranah penting tamadun, seperti pensejarahan, ketatanegaraan, undang-undang, perubatan, persenjataan, diplomasi dan segala peri hikayat dan ceritera.

Perancangan dan pelaksanaan yang sebahagiannya telah berlangsung tetapi perlu distrategikan dengan lebih kemas dan intensif meliputi beberapa hal, iaitu:

Yang pertama ialah program pelatihan pentransliterasi Jawi klasik. Kini kemahiran membaca Jawi klasik amat terbatas dan sebagai prasyarat untuk menerbitkan semula manuskrip Melayu lama yang tertulis dalam Jawi klasik, jumlah penyelidik yang cukup diperlukan untuk melakukan alih huruf atau transliterasi. Akademi DBP dan badan lain yang merupakan pemegang kepentingan manuskrip Melayu lama perlu menggerakkan pelatihan secara intensif untuk melahirkan peneliti yang berkemahiran dalam Jawi klasik.

Kedua, perancangan dan pelaksanaan analisis kandungan manuskrip berdasarkan ranah seperti ketatanegaraan, pensejarahan, perubatan dan yang lain-lain. Pemetaan yang tuntas diperlukan. Selain itu, turut diperlukan proses menguasai kodikologi, iaitu kemahiran pemuliharaan manuskrip yang dapat diperoleh daripada sumber tertentu.

Selanjutnya, seperti yang saya sentuh lebih awal, perlu direncanakan penerbitan dalam bentuk karya agung, edisi saduran, edisi yang dipermudah dan bentuk terbitan turunan lain (animasi, multimedia, dokudrama, lakon layar, komik dan bentuk terbitan industri kreatif yang lain), dalam rangka pemasyarakatan di peringkat negara dan dunia. DBP pernah mengemukakan kertas projek bernilai RM35.2 juta kepada kerajaan pada tahun 2021. Mudah-mudahan peruntukan khas untuk tujuan itu dapat juga ditimbangkan oleh kerajaan.


HPSP Meraikan Anak Yatim dan Asnaf Negeri Kedah

Sungai Petani – Sebanyak 90 orang anak yatim dan anak asnaf di negeri Kedah diraikan oleh kakitangan Hospital Pantai Sungai Petani (HPSP) di Hotel Swiss Avenue Sungai Petani, Kedah semalam.

Kesemua kanak-kanak tersebut dari Akademi Darul Iftak Sungai Layar Hujung, Sg Petani, Pusat Jagaan Kanak-Kanak Insan Berkat Sg Petani, Rumah Gemilang Sik dan Pertubuhan Anak Yatim Jariah Qaseh Bandar Amanjaya Sungai Petani.

Ketua Pegawai Eksekutif HPSP, Tio Bee Chan berkata, “Apabila diraikan seperti ini, mereka berpeluang untuk menikmati pelbagai jenis makanan pilihan masing-masing dalam keadaan begitu ceria sekali.”

“Terima kasih diucapkan kepada semua kerana sudi meluangkan masa dan memenuhi jemputan untuk sama-sama berbuka puasa sempena bulan Ramadan di tahun ini,” ujarnya.

Tambahnya, Ramadan bukan hanya bulan untuk menahan dahaga dan lapar, namun bulan ini juga mengajar erti sabar, pengorbanan dan rasa syukur dengan rezeki yang diberikan oleh Tuhan.

Program tersebut merupakan aktiviti amal tanggungjawab sosial korporat (CSR) bagi meraikan anak-anak yatim dan golongan asnaf yang dianjurkan buat julung-julung kalinya selepas pandemik COVID-19 melanda negara.

Tio Bee Chan turut memaklumkan bahawa objektif utama program tersebut diadakan adalah untuk mewujudkan keprihatinan terhadap golongan yang kurang berkemampuan dalam bulan Ramadan ini.

“Saya berharap lebih banyak syarikat khususnya badan korporat yang lain untuk bersedekah dan beramal, sama ada untuk golongan anak yatim, ibu tunggal atau golongan asnaf yang kurang berkemampuan di negeri ini,“ ulas beliau lagi.

Pada masa yang sama, beliau turut memberikan sumbangan dan hadiah Hari Raya kepada kanak-kanak itu serta hamper kepada pihak pengurusan pusat kanak-kanak berkenaan.

Pegawai Perhubungan Awam HPSP, Noor Yasmin Farahanim Abd Wahab berkata bahawa melalui program seumpama ini dapat mewujudkan hubungan baik  antara kakitangan HPSP dengan pihak luar di negeri Kedah, amnya.


Peranan Wanita dalam Pembangunan Kemahiran Insaniah Anak-anak

Untuk mendapatkan maklumat terkini, ikuti kami melalui Telegram

Kangar – Wanita atau ibu merupakan tonggak utama dalam membangunkan kemahiran insaniah anak-anak dalam arus digital. Walaupun pada zaman ini, rata-rata para ibu juga adalah berkerjaya tetapi kepentingan utama bagi seorang ibu adalah keluarga.

Kemajuan digital memudahkan komunikasi dan interaksi dalam kalangan ahli keluarga meskipun mereka berada jauh di antara satu sama lain. Hubungan ahli keluarga dan masyarakat menjadi lebih akrab dibantu oleh kemajuan era ini.

Demikian titah Duli Yang Teramat Mulia (DYTM) Raja Puan Muda Perlis,  Tuanku Hajah Lailatul Shahreen Akashah Khalil ketika berkenan merasmikan Penutupan Webinar Yayasan Tuanku Fauziah (YTF) – Women In Search of Excellence yang bertajuk Sentuhan Keibuan Dalam Membangunkan Kemahiran Insaniah di Era Digital.

Webinar Siri ke-20 tersebut merupakan anjuran bersama antara pihak YTF dengan Faizuddin Centre of Educational Excellence (FCoEE). Webinar tersebut turut mendapat kerjasama teknikal daripada Sektor Sumber Teknologi Pendidikan Negeri Perlis.

Sebelum titah Tuanku Raja Puan Muda merangkap Pengerusi YTF, turut disampaikan ialah ucapan oleh Pengerusi FCoEE, Profesor Emeritus Datuk Dr Kamarudin Hussin.

Webinar pada kali ini turut disertai oleh panel wanita dan pakar dari universiti dalam dan luar negara seperti Prof. Dr. Lua Pei Lin; Prof. Adjuct Dr. Marniati, Rektor Universitas Ubudiyah, Indonesia; Prof. Dr. Xiaoyang Muo, University of Yamanashi, Jepun; serta Prof. Madya Dr Amani Ali, mantan pensyarah UniMAP berasal dari Mesir. Manakala Anis Jazilah Azmin yang merupakan Pengarah Pusat Bahasa dan Pengajian Umum, Kolej Universiti Islam Perlis (KUIPs) bertindak sebagai Pengulas.

Perasmian pembukaan pada sebelah paginya disempurnakan oleh Duli Yang Maha Mulia (DYMM) Pemangku Raja Perlis Tuanku Syed Faizzuddin Putra Ibni Tuanku Syed Sirajuddin Jamalullail yang juga Penasihat DiRaja YTF.


Aidilfitri: KPM Bantu 10 Guru, 48 Keluarga Pulang ke Sabah dan Sarawak

Putrajaya – Kementerian Pendidikan Malaysia (KPM) bekerjasama dengan Jabatan Pendidikan Negeri Johor dan Syarikat Penerbangan Air Asia bagi membantu guru dan ahli keluarga yang terlibat untuk mendapatkan tiket penerbangan ke Sabah dan Sarawak, sempena perayaan Aidilfitri ini.

Menurut KPM, pihaknya cakna dan memahami kesulitan akan keperluan tiket penerbangan bagi para guru yang ingin pulang ke kampung halaman masing-masing.

Sebanyak 10 orang guru yang terdiri daripada pelbagai kaum bersama-sama 48 orang ahli keluarga mereka mengalami kesukaran untuk mendapatkan tiket penerbangan pulang berhari raya ke negeri Sabah dan Sarawak.

Sehubungan dengan itu, kesemua guru dan ahli keluarga berkenaan telah memulakan penerbangan menaiki penerbangan Air Asia seawal 17 April 2023 dengan menggunakan Waran Perjalanan Udara Awam yang layak diterima.

Mengulas lanjut, KPM memaklumkan bahawa semua penjawat awam yang layak menerima Waran Perjalanan Udara Awam masih menerima manfaat seumpamanya.

Pada masa yang sama, KPM menegaskan bahawa hebahan palsu berkenaan tiket penerbangan percuma pada musim perayaan seperti yang diuar-uarkan oleh pihak yang tidak bertanggungjawab dalam adalah tidak benar dan berniat untuk mengelirukan orang ramai.

Jelas KPM, perkara tersebut sedang dalam siasatan pihak polis.

“KPM sentiasa komited untuk terus memastikan kesejahteraan dan kebajikan para guru sentiasa dipelihara,” menurut KPM dalam kenyataan media pada petang ini.


PM Umum Tol Rahmah Percuma dan Cuti Tambahan Aidilfitri

Putrajaya – Perdana Menteri Dato’ Seri Anwar Ibrahim mengumumkan  bahawa kerajaan bersetuju memberikan Tol Rahmah percuma selama empat hari kepada semua jenis kenderaan di 33 lebuh raya di negara ini yang bermula pada 19  April 2023 hingga 21 April 2023, serta 24 April 2023 ini bersempena dengan sambutan Hari Raya Aidilfitri.

“Kerajaan bersetuju melaksanakan Tol Rahmah percuma, iaitu pengecualian bayaran tol selama empat hari untuk dinikmati oleh semua pengguna jalan raya yang pulang ke kampung halaman,” katanya dalam sidang media khas di Putrajaya,  pada petang ini.

Tidak cukup dengan berita gembira itu, Perdana Menteri turut mengumumkan bahawa satu hari cuti kelepasan am tambahan diberikan bagi memudahkan rakyat membuat perancangan sewajarnya untuk  pulang ke kampung halaman untuk menyambut Aidilfitri.

Sekiranya 1 Syawal jatuh pada hari Jumaat , iaitu 21 April 2023, maka kerajaan akan menetapkan pada hari Isnin, iaitu 24 April 2023 sebagai kelepasan am berdasarkan Seksyen 8 Hari Kelepasan 1951 bagi Semenanjung Malaysia dan Wilayah Persekutuan Labuan. Walau bagaimanapun, andai tarikh 1 Syawal jatuh pada hari Sabtu, iaitu 22 April 2023,  maka hari Jumaat, 21 April 2023 sebagai hari kelepasan am tambahan.

Dalam sidang media yang sama, Perdana Menteri turut mengumumkan diskaun saman trafik pada tarikh antara 21 April 2023 hingga 21 Mei ini.

Semua saman polis itu, ujarnya akan dikenakan kompaun sebanyak RM50 sahaja. Walau bagaimanapun, tawaran tersebut tidak terpakai terhadap kesalahan lalu lintas yang dilakukan pada tahun ini.


Pemangku Raja Perlis Berkenan Merasmikan Sambutan 100 Tahun The Old Frees’ Association

Untuk mendapatkan maklumat terkini, ikuti kami melalui Telegram

Georgetown – Duli Yang Maha Mulia (DYMM) Pemangku Raja Perlis Tuanku Syed Faizuddin Putra Jamalullail berkenan berangkat menyempurnakan majlis perasmian Sambutan Ulang Tahun ke-100 The Old Frees’ Association (OFA) yang diadakan di The OFA Building, Jalan Sultan Ahmad Shah, Georgetown, Pulau Pinang, baru-baru ini.

Turut berangkat sama, Duli Yang Teramat Mulia (DYTM) Raja Puan Muda Perlis, Tuanku Hajah Lailatul Shahreen Akashah Khalil.

Keberangkatan tiba baginda berdua disambut oleh Presiden OFA, Andrew Lim Chong Huat; Presiden OFA Kuala Lumpur dan Selangor, Ivan Ooi Jieun Vei; dan Setiausaha Kehormat OFA, Alex Tan Hee Aik.

Majlis turut dimeriahkan lagi dengan kehadiran kira-kira 50 orang tetamu terdiri daripada bekas Presiden serta kepimpinan OFA.

Pada kemuncak majlis, Tuanku Pemangku Raja berkenan melancarkan plak khas yang telah ditandatangani oleh Raja Perlis, Duli Yang Maha Mulia (DYMM) Tuanku Syed Sirajuddin Jamalullail di sisi pintu masuk utama bangunan OFA tersebut.

Tuanku Syed Faizuddin Putra dalam titah baginda turut memuji pasukan pancaragam sekolah tersebut yang menampilkan para peserta yang terdiri daripada pelbagai kaum dan semangat perpaduan sebegini mesti dikekalkan, malah ditambah baik di masa hadapan.

Inisiatif baharu melalui program penghantaran beberapa pelajar dari Perlis ke Penang Free School pada setiap tahun melalui kerjasama Yayasan Tuanku Syed Putra (YTSP) Perlis dengan Yayasan PFS supaya dapat dipertimbangkan.

Pada majlis yang sama, Andrew Lim menyembah maklum bahawa kekuatan OFA terletak pada perpaduan. Sebagaimana pengasas kita bersatu untuk membina sesuatu yang hebat, maka begitu juga dengan kita agar terus bekerjasama untuk memastikan persatuan kita ini kekal dan memberi banyak kebaikan pada tahun-tahun mendatang.

Kita haruslah berganding bahu untuk terus melahirkan cendekiawan, ahli sukan dan tokoh akademik dan terus menjadi produk terbaik Penang Free School.

Dalam majlis tersebut juga, kapsul masa yang diisi dengan memorabilia, gambar dan mesej ditanam di dalam kawasan rumah kelab oleh DYMM Pemangku Raja Perlis Tuanku Syed Faizuddin bagi mewakili DYMM Tuanku Syed Sirajuddin dan bakal dibuka kembali selepas 50 tahun, iaitu pada tahun 2073.

Para hadirin turut dihiburkan dengan persembahan istimewa oleh Pancaragam Penang Free School.

Sebagai rekod, Keluarga DiRaja Jamalullail Perlis mempunyai tradisi tiga susur galurnya merupakan alumni sekolah Inggeris tertua di Asia Tenggara tersebut iaitu Almarhum Tuanku Syed Putra, Tuanku Syed Sirajuddin sendiri dan juga Tuanku Syed Faizuddin Putra Jamalullail setakat ini.


Keputusan Penawaran dan Penempatan Murid Sekolah Berasrama Penuh (SBP) dan Sekolah Menengah Kebangsaan Agama (SMKA)

Putrajaya – Kementerian Pendidikan Malaysia (KPM) menerusi kenyataan media yang dikeluarkan pada hari ini memaklumkan bahawa keputusan penawaran serta penempatan murid Tingkatan 1 dan Tingkatan 4 kategori rayuan ke Sekolah Khusus, iaitu Sekolah Berasrama Penuh (SBP) dan Sekolah Menengah Kebangsaan Agama (SMKA) bagi Kalendar Akademik sesi 2023/2024 akan dikeluarkan pada 20 April 2023 (Khamis).

KPM memaklumkan bahawa semakan keputusan boleh dibuat melalui pautan yang berikut:

Bagi kategori rayuan ini, sebanyak 1783 orang murid Tingkatan 1 dan sebanyak 404 orang murid Tingkatan 4 telah ditawarkan ke SBP, manakala sebanyak 1886 orang murid Tingkatan 1 dan sebanyak 971 orang murid Tingkatan 4 pula ditawarkan ke SMKA. KPM mengucapkan syabas dan tahniah kepada semua murid yang berjaya ditawarkan dan selamat maju jaya.

KPM sentiasa komited untuk terus memastikan setiap murid di Malaysia mendapat hak untuk akses kepada pendidikan yang lebih berkualiti.


Kesan Perkembangan Bahasa Melayu di China kepada Hubungan Diplomatik

Untuk mendapatkan maklumat terkini, ikuti kami melalui Telegram

Pandangan dari kaca mata sebagai mantan diplomat yang diberi tanggungjawab untuk memperkasakan hubungan pendidikan Malaysia–China telah melibatkan perkembangan yang cukup positif dalam hubungan diplomasi pendidikan Malaysia–China. Penulis merupakan seorang daripada diplomat yang telah diberi amanah untuk bertugas di Kedutaan Besar Malaysia di Beijing, China selama tujuh tahun. Dari aspek perkembangan pendidikan, dapat dilihat begitu pesatnya permintaan negara tembok besar China dalam menggalakkan institusi pendidikan tinggi untuk menawarkan kursus Pengajian Melayu kepada para pelajar mereka.

Dalam perkongsian penulis semasa Seminar Pengantarabangsaan Pendidikan Tinggi (SPPT) 2022, yang dianjurkan bersama oleh Kementerian Pengajian Tinggi, Jabatan Pendidikan Tinggi dan Universiti Islam Sains Malaysia pada 29 September 2022 telah membawa naratif bagaimana perkembangan bahasa Melayu di China memberikan kesan kepada hubungan diplomasi Malaysia–China. SPPT 2022 ini yang bertemakan “Melonjakkan Aspirasi Pengantarabangsaan Pendidikan Tinggi yang Mapan” telah berjaya disempurnakan perasmiannya oleh YB Datuk Seri Dr. Noraini Ahmad, Menteri Pengajian Tinggi.

Melihat dari aspek sejarahnya, menurut Awang Sariyan (2009) dalam bukunya, Mencari Makna Diri Melayu menyatakan bahawa interaksi tamadun Melayu–China mengikut rekod Ming Shi Lu (Rekod Hal Ehwal Dinasti Ming) menjadi sumber utama yang memerikan hubungan dengan Kesultanan Melaka pada abad ke-15. Beliau turut menyentuh mengenai teks seperti Ming Shi (Sejarah Dinasti Ming), Ming Tong Dian (Almanak Umum Dinasti Ming), Ming Hui Dian (Kumpulan Dokumen Dinasti Ming), Xian Bing Lu (Rekod Tetamu Negara), Deng Tan Bi Jiu (Catatan Hal Ehwal Kerajaan) serta tulisan cendekiawan China yang mendampingi Laksamana Zheng He (Cheng Ho) dalam kunjungan ke alam Melayu.

Seorang sarjana dari China, iaitu Profesor Liang Liji, seorang sarjana dan pengkaji bahasa Melayu–Indonesia dari Universiti Peking, dalam buku Hubungan Empayar Melaka–Dinasti Ming Abad Ke-15 (1996) antara lain menyebut bahawa hubungan China dengan Alam Melayu melonjak ke peringkat yang lebih tinggi sesudah munculnya Dinasti Tang (618-907 Masihi) dan Empayar Sriwijaya (abad ke-7).

Kita juga dapat melihat perkembangan bahasa Melayu yang cukup menarik, iaitu adanya kamus berjudul Man La Jia Guo Yi Yu (Senarai Perkataan Negeri Melaka) yang dipercayai meliputi kosa kata dari zaman awal hubungan Dinasti Ming dengan Kerajaan Melayu Melaka (1403-1511). Kamus itu terdiri daripada 482 entri kosa kata China yang dianggap penting dan dikategorikan kepada 17 bidang, iaitu astronomi, geografi, musim dan masa, tumbuh-tumbuhan, unggas dan haiwan, rumah dan istana, peri kelakuan, tubuh badan, barang emas dan permata, kemasyarakatan dan sejarah, warna, hitungan, dan kata umum.

Dalam konteks sejarah moden, Malaysia menjadi negara pertama di Asia Tenggara yang menjalin hubungan diplomatik dengan Republik Rakyat China, iaitu pada 31 Mei 1974. Seperti yang dinyatakan Awang Sariyan, hubungan yang pada mulanya lebih tertumpu pada bidang ekonomi (khususnya perdagangan dua hala) beransur-ansur melebar dalam bidang pelancongan, pendidikan dan kebudayaan. Dokumen perjanjian antara Malaysia dengan China, iaitu Perkongsian Strategik Komprehensif, semasa lawatan Presiden China, Xi Jinping ke Malaysia pada tahun 2013 itu secara jelas menunjukkan asas pembinaan dan persefahaman bahasa di peringkat awal menjadi pemangkin hubungan diplomasi Malaysia–China yang lebih utuh.

Berdasarkan artikel yang ditulis oleh Prof. Dr. Su Yingying dan Dr. Han Xiao yang diterbitkan pada 26 Mei 2022 di akhbar Berita Harian menyatakan bahawa perkembangan bahasa Melayu bermula pada tahun 1962 di Universiti Pengajian Asing Beijing (BFSU), yang merupakan universiti pertama yang menawarkan kursus Bahasa Melayu di China dengan Profesor Wu Zongyu sebagai pengasas dan perintisnya.

Rentetan usaha ini menjadi pendorong bagi penawaran dan perkembangan kursus Bahasa Melayu di China dan hingga kini, institusi pengajian tinggi di seluruh China yang menawarkan Program Ijazah Bahasa Melayu telah mencecah 13 buah yang membabitkan 11 buah universiti dan dua buah kolej.

Menurut statistik, setakat Mei pada tahun ini, sejumlah 41 orang pensyarah China dan tujuh orang pakar asing dari Malaysia menjadi tenaga pengajar di 13 institusi pengajian tinggi China. Kita juga dapat melihat bahawa sejumlah 457 orang siswa peringkat sarjana muda dan enam orang sarjana sedang belajar di kampus. Hasilnya, sejumlah 965 orang lepasan peringkat sarjana muda dan 10 orang sarjana berjaya menamatkan pengajian masing-masing dalam tempoh 60 tahun ini.

Pemerhatian juga boleh dilihat kepada program Pengajian Melayu di China yang berfokuskan pengajaran bahasa dan persuratan Melayu, bermatlamat untuk memupuk individu yang mahir menguasai kebolehan mendengar, bertutur, memahami dan berkebolehan menterjemah apa-apa sahaja bahan yang berkaitan dengan bahasa Melayu.

Di samping itu, jurusan-jurusan Bahasa Melayu di China tidak terhad kepada kajian bahasa Melayu sahaja, sebaliknya merangkumi kajian kebudayaan dan kemasyarakatan Melayu. Sesungguhnya kita amat berasa bertuah kerana sokongan dan dokongan kerajaan China yang mengiktiraf perkembangan bahasa asing di China.

Adalah menjadi aspirasi Malaysia–China agar hubungan organik yang terbina ini terus utuh dengan semangat persahabatan yang tinggi, ibarat pepatah Melayu “Bukit sama didaki, lurah sama dituruni“ (pepatah ini telah diungkapkan dalam bahasa Melayu oleh Presiden Xi Jinping sendiri di APEC Economic Leaders’ Meeting (AELM) pada November 2020) dan sentiasa mempunyai persefahaman dalam merencanakan agenda ekonomi, sosial, budaya dan pendidikan.

Hakikatnya, perkembangan Bahasa Melayu di China ini benar-benar memberikan kesan kepada hubungan Diplomasi Malaysia–China yang bukan sahaja dalam bidang pendidikan namun pada asasnya bidang seperti ekonomi dan pelaburan antara kedua-dua buah negara yang memberikan kesan yang sangat positif. Kalau kita melihat beberapa angka, iaitu dagangan dua hala pada tahun 2021 mencecah USD 176.8 billion, iaitu pertumbuhan sebanyak 34.5 peratus. Manakala pada  bulan Julai tahun ini, jumlah perdagangan ialah 114.5 billion dolar Amerika, iaitu peningkatan sebanyak 20.7 peratus.

Kita juga amat kagum dengan angka pelaburan, iaitu pelaburan bagi tempoh Januari hingga Jun tahun ini, China merupakan pelabur yang paling besar di Malaysia, membabitkan 46 projek dengan jumlah pelaburan sebanyak USD 10.8 billion. Ini semua juga disokong dengan perkembangan positif berkaitan dengan pertukaran pelajar antara kedua-dua buah negara, iaitu sebelum pandemik, terdapat 16 000 ribu pelajar China di Malaysia. Pada waktu ini, terdapat 28 500 pelajar China yang berdaftar untuk belajar di Malaysia.

Kesimpulannya, pengamatan penulis selama bertugas di China dan diberi sepenuhnya sokongan oleh Raja Dato Nushirwan Zainal Abidin, Duta Besar Malaysia ke China memperlihatkan keperluan yang cukup kritikal untuk semua pihak melihat perkembangan bahasa Melayu di China ini. Konsul-konsul Jeneral Malaysia di China juga sangat aktif menyediakan sesi libat urus dengan pelajar-pelajar jurusan Bahasa Melayu dengan menawarkan peluang persembahan dan aktiviti kebudayaan Malaysia khasnya ketika sambutan perayaan Malaysia.

Melalui kerjasama Kementerian Luar Negeri (Wisma Putra), Dewan Bahasa dan Pustaka dan diselaraskan oleh pejabat Pendidikan Malaysia Beijing telah membuat penyaluran bahan-bahan bacaan dalam bahasa Melayu ke universiti-universiti yang menawarkan Pengajian Bahasa Melayu. Raja Dato’ Nushirwan pernah mengungkapkan bahawa hubungan Malaysia–China ini bertunjangkan hubungan organik yang cukup erat dan perlu didasari dengan nilai-nilai persefahaman dan persahabatan yang tinggi. Untuk mencapai semua itu, sudah pastinya berasaskan kemampuan kedua-dua pihak untuk meningkatkan pemahaman dari segi bahasa dan budaya.

Pelajar Sarjana Falsafah (Kajian Bahasa) Universiti Kebangsaan Malaysia, yang juga mantan Penasihat (Pendidikan), Kedutaan Besar Malaysia, Beijing, China.


Aidilfitri: Kawalan Kendiri Elak Jangkitan COVID-19

Untuk mendapatkan maklumat terkini, ikuti kami melalui Telegram

Arau – Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil mengingatkan semua rakyat agar sentiasa mengambil langkah berhati-hati, terutamanya sewaktu perayaan Aidilfitri yang menjelang tiba ini.

Titah baginda, setiap orang harus mengingatkan keluarga masing-masing supaya sentiasa berhati-hati dan mengambil segala langkah pencegahan yang sesuai terhadap penularan COVID-19 yang masih wujud hingga ke hari ini.

Semoga pada hari istimewa ini akan membawa keceriaan, kemakmuran dan kesejahteraan yang berpanjangan kepada semua umat Islam untuk meraikan nikmat setelah sebulan berpuasa.

Raikanlah hari kemenangan yang berbahagia ini bersama-sama insan yang tersayang, sahabat handai, masyarakat setempat dan seluruh kaum muslimin serta muslimat, untuk sama-sama bantu-membantu antara satu sama lain dalam meraikan serta memeriahkan lagi hari yang penuh bermakna ini.

Demikianlah titah baginda selepas berkenan berangkat menghadiri Majlis Mesra Ukhwah Silaturahim 2023 bersama warga petugas Istana Arau yang diadakan di Bilik Menghadap Kuning Istana Arau, hari ini.

Pada kesempatan yang sama, Tuanku Raja Muda turut berpesan,

Pengguna jalan raya yang ingin membuat perjalanan jauh perlu sentiasa cakna akan Jadual Cadangan Waktu Perjalanan yang dikeluarkan oleh PLUS Malaysia Berhad.

“Rancanglah perjalanan masing-masing supaya dapat mengurangkan kesesakan lalu lintas di lebuh raya, kawasan rehat dan plaza tol pada musim perayaan yang akan menjelang tiba.

Tambah baginda, pengguna jalan raya juga haruslah memandu dengan secara berhemah, selain mendapatkan rehat yang mencukupi, patuhi had laju dan berhati-hati di jalan raya.

Baginda mendoakan agar semua selamat sampai pergi dan balik ke destinasi yang dituju ke pangkuan keluarga tersayang di kampung halaman.


Program Semarak Rahmah Ramadan: Santuni Petugas HSAH

Sungai Petani – Sebanyak 2800 orang petugas di Hospital Sultan Abdul Halim (HSAH) Sungai Petani, Kedah menerima  sumbangan makanan menjelang Hari Raya Aidilfitri dari pelbagai pihak bersempena dengan Program Semarak Rahmah Ramadan.

Program tersebut merupakan anjuran Jabatan Perpaduan Negara dan Integrasi Nasional (JPNIN) Daerah Kuala Muda, Rahmat Jutamas Sdn. Bhd. bersama-sama rakan kolaborasi Co-op Bank Cawangan Sungai Petani, Lembaga Pelawat HSAH, Jabatan Penerangan Daerah Kuala Muda, dan Pasar Raya Central Square Sungai Petani.

Pegawai JPNIN Daerah Kuala Muda, Encik Mohd Fakhzan Nasir berkata, sekurang-kurangnya sebanyak 703 orang pesakit yang berada di HSAH akan menikmati makanan yang akan diedarkan menjelang Hari Raya Aidilfitri tahun ini.

Terima kasih kepada Pengarah HSAH Sungai Petani, Dr. Mithali [email protected] Sapen kerana menerima sumbangan makanan dan bubur lambuk yang diberikan ini. Terima kasih juga kepada semua pihak kerana memberikan kerjasama dengan menghulurkan bantuan makanan lain bagi menceriakan semua petugas dan pesakit di hospital ini.

Encik Mohd Fakhzan Nasir berkata, usaha yang diadakan ini secara tidak langsung dapat mengeratkan hubungan yang baik antara satu sama lain. Hal ini juga termasuklah semasa program mengacau bubur lambuk yang diadakan di Kawasan Rukun Tetangga (KRT) Dewan Taman Bandar Baru Sungai Lalang.

Aktiviti kolaborasi seperti ini akan diteruskan lagi pada masa akan datang kerana memberikan banyak kebaikan dalam usaha untuk memupuk perasaan kasih sayang antara masyarakat pelbagai kaum.

Turut hadir sama, Pengerusi Ahli Lembaga Pelawat HSAH Sungai Petani, Encik Khairul Anuar Zainol, Ketua Pegawai Operasi Pemasaran Proton Rahmat Jutamas Sdn. Bhd. YBhg. Dato’ Ahmad Tajuddin Othman, Pegawai Penerangan Daerah Kuala Muda, Encik Jamil Zainul, Pegawai Pembiayaan dan Pemasaran Co-op Bank Cawangan Sungai Petani, Encik Mohamad Al Muttaqin Mohamad Zamri serta Pegawai Perhubungan Awam Central Square Sungai Petani, Encik Harmizal Che Omar


Pemangku Raja Perlis Berkenan Berangkat Menunaikan Solat Sunat Aidilfitri

Untuk mendapatkan maklumat terkini, ikuti kami melalui Telegram

Arau – Pemangku Raja Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenaan berangkat menunaikan solat sunat Aidilfitri bersama-sama lebih 1000 orang jemaah di Dataran Istiadat Perkarangan Istana Arau pada pukul 8.00 pagi semalam.

Turut hadir mengiringi baginda ialah Menteri Besar Perlis, Yang Berhormat Ustaz Mohd Shukri Ramli dan barisan pembesar serta kepimpinan negeri Perlis.

DYTM Tuanku Syed Faizuddin Putra bersama-sama masyarakat dalam kariah Kota Raja Arau menunaikan solat sunat itu, dipimpin oleh Imam Besar Negeri, Ustaz Ahmad Sirajuddin Abdul Satar. Mufti Negeri, Yang Berbahagia Profesor Dato’ Arif Perkasa Dr. Mohd. Asri Zainul Abidin pula menyampaikan khutbah.

Sebelum berangkat meninggalkan dataran, baginda berkenan meluangkan masa beramah mesra dengan sekalian yang hadir.

Selepas majlis tersebut, Tuanku Pemangku Raja menasihatkan semua jemaah yang hadir bahawa,

Dalam kita asyik menjamu selera dengan juadah yang pelbagai, aspek kebersihan makanan perlulah sentiasa diberikan perhatian utama bagi menjamin makanan yang disajikan tersebut dalam keadaan baik dan dapat mengelakkan masalah seperti keracunan makanan.


Raja Perlis dan Raja Perempuan Perlis Menzahirkan Ucapan Selamat Hari Raya Aidilfitri 1444 Hijrah

Kuala Lumpur – Raja Perlis, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis,  DYMM Tuanku Tengku Fauziah Almarhum Tengku Abdul Rashid menzahirkan ucapan selamat menyambut Hari Raya Aidilfitri 1444 Hijrah, maaf zahir dan batin dengan tulus ikhlas kepada seluruh umat Islam tidak kira di mana-mana sahaja mereka berada. Ucapan khusus turut dititipkan oleh baginda berdua kepada rakyat negeri Perlis yang dikasihi, kaum kerabat serta kenalan.

Demikian dititahkan oleh baginda berdua selepas berkenan menerima sembah mengadap kaum kerabat DiRaja Perlis serta kenalan rapat, bersempena dengan sambutan Hari Raya Aidilfitri di Istana Perlis Kuala Lumpur pada petang semalam.

Mengiringi baginda berdua ialah Pemangku Raja Perlis, Duli Yang Teramat Mulia (DYTM) Tuanku Syed Faizuddin Putra Jamalullail, Raja Puan Muda Perlis, DYTM Tuanku Hajah Lailatul Shahreen Akashah Khalil beserta anakanda, iaitu Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail.

Titah baginda Raja Perlis lagi, Syawal yang mulia ini ialah hari yang tepat untuk terus mengeratkan lagi hubungan silaturahim yang sudah lama terjalin antara semua, di samping dapat berkumpul beramai-ramai.

Menerusi titah baginda, DYMM Tuanku Syed Sirajuddin dan DYMM Tuanku Tengku Fauziah turut berdoa agar negeri Perlis serta rakyatnya terus diberkati dan dianugerahkan Allah SWT dengan taufik dan hidayah, aman sentosa, dikurniakan kesihatan yang baik di samping keluarga tersayang, serta hidup bersatu padu di bawah lindungan-Nya.

Baginda berdua bertitah bahawa pada tahun ini baginda tidak dapat mengadakan Majlis Sambutan Hari Raya Aidilfitri di Istana Arau atau Istana Terbuka untuk dihadiri oleh rakyat jelata memandangkan Tuanku Raja masih bersemayam berehat di ibu negara untuk pulih daripada pembedahan buku lali dan kaki kanan baginda tempoh hari.

Untuk rekod, DYMM Tuanku Syed Sirajuddin baru sahaja menyambut ulang tahun ke-23 sebagai Raja Perlis pada 17 April 2023. Baginda dimasyhurkan sebagai Raja Perlis pada 17 April 2000 bagi menggantikan Almarhum Tuanku Syed Putra Jamalullail.

Semoga DYMM Tuanku Raja Perlis dan DYMM Tuanku Raja Perempuan Perlis beserta seluruh usrah DiRaja negeri Perlis terus dilimpahkan kurnia panjang umur, sihat dan sentiasa berada dalam lindungan Allah SWT.


Dua Yayasan Bantu 300 Keluarga Asnaf

Alor Setar – Sebanyak 300 orang keluarga dalam kalangan kurang berkemampuan di tiga daerah, iaitu Kota Setar, Kubang Pasu dan Pokok Sena menerima sumbangan daripada Yayasan Sultanah Bahiyah (YSB), sempena sambutan perayaan Aidilfitri. Sumbangan ini turut melibatkan 20 orang asnaf dan anak yatim, yakni ditaja oleh Yayasan Jariah Aafiyat.

Sumbangan wang tunai berjumlah RM250 diberi kepada setiap keluarga bersama-sama kuih merupakan produk keluaran Program Pembanggunan Wanita YSB, kerepek, produk Olive House Aafiyat dan pek makanan Great Food Industries diberikan kepada para penerima berlangsung di Hotel Star City Alor Setar, hari ini.

Pengurus Besar YSB, Misbah Dato’ Abdul Hamid berkata, sumbangan itu disampaikan oleh Yang Teramat Mulia (YTM) Dato’ Seri DiRaja Tan Sri Tunku Puteri Intan Safinaz Almarhum Sultan Abdul Halim Mu’adzam Shah, Tunku Temenggong Kedah yang juga selaku Pengerusi YSB dan YTM Datin Paduka Dato’ Tunku Nafisah Almarhum Sultan Badlishah selaku Pengerusi Jawatankuasa Kebajikan YSB.

Setiap tahun, YSB memilih daerah secara pusingan agar sumbangan dapat diberi secara adil dan saksama.

Kemampuan YSB melaksanakan sumbangan turut bergantung kepada sokongan para penyumbang yang menyalurkan dana melalui program dan aktiviti diadakan pada sepanjang tahun.

Program kali ini, penaja dan penyumbang yang dermawan terdiri daripada Yayasan Jariah Aafiyat, Krizik (M) Sdn. Bhd., Perniagaan Mazlan & Hashimah, Pasar raya Borong Sakan Sdn. Bhd., Perbadanan Menteri Besar Kedah (MBI Kedah), Yiked Tranzglobal Sdn. Bhd., Aima Development Sdn. Bhd., Perniagaan Mudim Zakaria, Federation Oil Factory Sdn. Bhd., Great Food Industries Sdn. Bhd. dan Dato’ Chen Liaw Weng.

Turut hadir ialah Pengerusi Jawatankuasa Pembangunan Wanita, Keluarga dan Masyarakat dan Kebajikan, YB Dato’ Halimaton Shaadiah Saad dan Ahli Lembaga Amanah YSB, Dato’ Nasir Mustafa, Datuk Dr. Cheng Joo An, Dato’ Dr. Kamaruzaman Ali, serta Cik Suzanne Gan Soo Ean.


Hari Raya dan Makna Kebebasan Sebenar

Untuk mendapatkan maklumat terkini, ikuti kami melalui Telegram

Lirik lagu yang berbunyi “Berlalulah sudah Ramadan, sebulan berpuasa. Tiba Syawal kita rayakan dengan rasa gembira...’ sudah tidak asing lagi bagi kita. Mungkin ungkapan ini boleh menggambarkan kegembiraan yang dapat dirasai oleh ramai umat Islam setelah sebulan berpuasa. Ketibaan hari raya disambut dengan penuh riang dan gembira. Segala persediaan untuk menyambut perayaan tersebut telah disediakan dengan persediaan yang sebaik-baiknya mengikut kemampuan masing-masing. Masing-masing berusaha untuk memastikan agar dapat memakai pakaian baharu, menyediakan juadah hari raya, melakukan persiapan rumah, selain ada yang menyediakan kenderaan baharu dan sebagainya. Semua itu, tidak lain tidak bukan ialah sebagai satu gambaran kepada kegembiraan yang amat bermakna untuk disambut setiap tahun.

Imam al-Syafi’e dalam Kitab al-Umm ada menyebut bahawa beliau sangat menyukai seseorang yang memakai pakaian terbaik yang dimilikinya pada hari raya, iaitu pada hari Jumaat (hari raya setiap minggu) dan dua hari raya (Aidilfitri dan Aidiladha) serta tempat yang diadakan suatu majlis (contohnya majlis perkahwinan). Dia digalakkan untuk memakai baju yang bersih dan memakai wangi-wangian.

Namun demikian, bagi segelintir umat Islam, kegembiraan yang dirasakan itu berbeza daripada maksud bahawa bukan semata-mata gembira untuk menyambut perayaan sahaja. Bukan pula kerana dengan hari raya, banyak juadah disediakan, anak dan cucu pulang ke kampung halaman dan berkumpul beramai-ramai, atau kerana rumah telah dicat semula dan mendapat kenderaan baharu. Akan tetapi, dengan melihat kepada sesuatu yang lebih jauh bermakna iaitu “kebebasan daripada segala dosa” atau dalam erti kata lain merayakan jiwa yang telah dibersihkan setelah menghadapi proses penyucian diri dan pengharapan kepada Allah SWT sepanjang bulan Ramadan. Sehingga ada yang menitiskan air mata kegembiraan apabila diberikan kesempatan sehingga penghujung bulan bagi mengharungi proses penyucian tersebut dengan baik. Tidak dinafikan ada yang menanggung rasa sedih kerana terpaksa meninggalkan bulan tersebut dan tidak lagi dapat menikmati keberkatan bulan tersebut.

Melihat pada situasi yang dijelaskan itu, ada dua keadaan manusia ketika menyambut hari raya. Ada yang melihatnya sebagai satu “kebebasan” yang tidak lagi terikat dengan pantang larang, tiada lagi halangan untuk makan dan minum, atau melakukan apa-apa sahaja kerana tidak ada lagi perkara yang membatasinya. Jadi, hari raya adalah satu “kegembiraan” kepadanya kerana telah melepasi fasa tersebut. Seolah-olah sebulan berada dalam bulan Ramadan disifatkan sebagai satu situasi yang menghalang dan mengikat diri daripada banyak perkara walaupun pada hakikatnya, banyak perkara yang boleh dilakukan. Bahkan, saranan untuk menghidupkan bulan puasa dengan pelbagai ibadah tidak membekas kepada diri. Pada pandangannya, Ramadan dianggap sebagai suatu kesukaran, sekalipun nikmat makan dan minum semasa berbuka dan bersahur melimpah ruah. Situasi golongan ini ada kaitan dengan perkara yang difahami dalam hadis Nabi SAW.

Maksudnya: Ketika Nabi SAW menaiki mimbar, Baginda SAW bersabda: “Amin, Amin , Amin (sebanyak tiga kali)”. Baginda SAW ditanya: “Wahai Rasulullah, apabila engkau menaiki mimbar, engkau telah berkata, amin, amin, amin”. Maka Rasulullah SAW bersabda: “Sesungguhnya Jibrail AS telah datang kepadaku, lalu dia (Jibrail) berkata: Sesiapa yang bertemu dengan bulan Ramadhan tetapi tidak diampunkan dosa bagi dirinya maka dia akan dimasukkan ke dalam neraka serta dijauhkan (daripada rahmat) oleh Allah SWT. Katakanlah (wahai Muhammad): ‘Amin’. Maka aku katakan: Amin”.  [Ibn Hibban, no.hadith 907 dan al-Bukhari, al-Adab al-Mufrad, no. hadis 644]

Golongan ini tidak mendapat sebarang faedah daripada tarbiah Ramadan yang diharunginya itu melainkan sama ada hanya melihat Ramadhan sebagai adat dan budaya dalam agama atau hanya sebagai amalan biasa sahaja. Sedangkan jika kita perhatian dalam hadis yang lain, Abu Hurairah RA berkata, Rasulullah SAW bersabda: “Sesiapa yang berpuasa pada bulan Ramadan dengan keimanan dan pengharapan, diampuni dosa-dosanya yang lalu.” (al-Bukhari, no.hadith 37).  Hadis ini jelas menunjukkan bahawa sepatutnya seseorang yang diberikan kesempatan untuk berada dalam bulan Ramadan, telah dibuka peluang seluas-luasnya untuk dia mendapatkan keampunan Allah SWT dan menyucikan dirinya daripada segala dosa. Bahkan turut diangkat kepada darjat orang yang bertakwa seperti dijelaskan dalam ayat 183, Allah SWT berfirman yang bermaksud: “Wahai orang yang beriman, diwajibkan atas kamu berpuasa sebagaimana diwajibkan atas orang sebelum kamu agar kamu bertakwa.”

Golongan yang sebegini, sekalipun mereka gembira pada hari raya, kegembiraan tersebut bukan merupakan satu kebebasan sebenar diri mereka. Namun begitu, hanya kebebasan untuk meraikan kembalinya kepada keadaan biasa yang membolehkan mereka makan dan minum, boleh melakukan apa-apa sahaja yang disukai tanpa halangan, atau melakukan sesuatu yang sebelum ini terhalang dek bulan puasa. Kita memohon perlindungan daripada Allah SWT daripada digolongkan sebagai golongan yang sebegini kerana termasuk dalam kalangan golongan yang sangat rugi kerana amat rugi di dunia dan juga di akhirat kelak.

Justeru, golongan yang kedua pula melihat ketibaan hari raya juga sebagai satu kegembiraan. Namun demikian, yang membezakannya ialah mereka menikmati kegembiraan tersebut kerana telah berjaya mengharungi Ramadan, melaksanakan perkara yang dituntut semasa bulan Ramadan, telah dapat melipat gandakan ibadah pada bulan Ramadan, dan memanfaatkan peluang bulan Ramadhan tersebun dengan sepenuhnya. Oleh itu, golongan ini secara tidak langsung telah berusaha untuk merealisasikan matlamat ibadah berpuasa pada bulan Ramadan itu sendiri, iaitu mencapai nilai ketakwaan di sisi Allah SWT. Pada masa yang sama, mereka turut diberikan keampunan dari segala dosa seperti yang dijanjikan oleh Nabi SAW dan turut meraih keberkatan dan rahmat oleh Allah SWT. Kita memohon doa kepada Allah SWT agar tergolong dalam golongan yang kedua ini. Oleh itu, apabila datangnya hari raya, kegembiraan itu betul-betul dijiwai secara mendalam, di samping turut menitiskan air mata kerana tibanya hari raya bermakna berakhirnya peluang berada dalam bulan Ramadan itu. Tiada lagi “pesta ibadah”, tiada lagi peluang untuk melipat gandakan pahala sebanyak mungkin, tiada lagi ruang untuk berselawat dan bersolat terawih serta tiada lagi pelbagai amalan yang dikhususkan untuk Ramadan. Golongan ini merasai kehilangan Ramadan sehingga senantiasa meminta agar diberikan lagi kesempatan untuk berada pada bulan Ramadhan tahun hadapan.

Dalam hadis Abu Hurairah RA, Nabi SAW bersabda, yang bermaksud: “Solat lima waktu, dari hari Jumaat ke Jumaat (berikutnya) dan Ramadan ke Ramadan (berikutnya) akan menghapuskan (dosa-dosa) di antara tempoh tersebut apabila menjauhi dosa-dosa besar.” (Muslim, no. hadis 233 dan al-Tirmidhi, no. hadis 214). Imam al-Nawawi ada menyebutkan bahawa jika seseorang itu mempunyai dosa-dosa kecil, maka puasa (atau amalan soleh yang disebutkan itu) akan menghapuskannya. Sekiranya dia tidak mempunyai dosa kecil mahupun dosa besar, maka akan ditulis baginya kebaikan dan diangkat kedudukannya (darjatnya). Oleh itu, kedatangan dan keberadaan dalam bulan Ramadan merupakan suatu tempoh yang sangat penting bagi orang yang benar-benar beriman kepada Allah SWT dan rasul-Nya.

Oleh hal yang demikian, “kebebasan” bagi golongan kedua ini lebih kepada satu kebebasan yang hakiki kerana lebih mengutamakan akhirat berbanding dengan apa yang sedang dinikmati di dunia. Golongan ini menggunakan sepenuhnya peluang dan ruang tersebut agar tercapai matlamat direzekikan berada dalam bulan Ramadan tersebut. perkara yang disebutkan ini adalah seperti apa-apa yang kita fahami daripada amalan golongan terawal daripada kalangan para Sahabat Nabi SAW dan ulama salaf terdahulu. Kedatangan bulan Ramadhan adalah sesuatu masa yang sangat ditunggu-tunggu. Berlalunya Ramadan pula bererti satu kesedihan dan mereka sangat mengharapkan agar diberikan lagi peluang pada tahun berikutnya.

Marilah kita merenung diri masing-masing. Adakah kita telah berjaya membebaskan diri dari belenggu dosa sebelum Ramadhan? Adakah penghujung Ramadhan, diri kita telah berjaya ditarbiahkan sepenuhnya dan berjayakah kita menempatkan diri kita dalam kalangan orang yang bertakwa di sisi Allah SWT? Itulah matlamat yang sewajarnya kita capai apabila berakhirnya Ramadan.

Dengan kedatangan Syawal ini, semoga hari raya ini dapat menjadi kemuncak kepada kejayaan kita mengharungi pentarbiahan Ramadan tersebut. Tidak salah untuk meraikan kegembiraan kerana kejayaan pada hari raya. Namun begitu, ingatlah bahawa kegembiraan dan kebebasan yang dikecapkan semasa hari raya bukan semata-mata kegembiraan dan kebebasan fizikal sahaja. Hal ini demikian kerana terdapat hubung kait dengan kejayaan yang diraih semasa Ramadan dan kejayaan dalam menempatkan diri dalam kalangan orang yang bertakwa di sisi Allah SWT. Sambutlah hari raya dengan penuhi rasa syukur dengan nikmat terbesar tersebut. Penuhilah juga dengan amalan lain yang disarankan oleh Nabi Muhammad SAW sekalipun telah berlalu Ramadan sebagai salah satu manifestasi syukur tersebut. Antaranya, termasuklah dengan menghidupkan malam hari raya dengan memperbanyakkan doa kepada Allah SWT, memberi makanan dan minum kepada anak-anak yatim, ziarah menziarahi antara jiran tetangga, menghulurkan bantuan kepada golongan yang memerlukan dan sebagainya. Realisasikan hari raya tersebut sebagai satu daripada tanda kemenangan kita. Salam Aidilfitri, Maaf Zahir dan Batin.

Prof. Madya Dr. Khadher Ahmad, Jabatan Al-Quran dan Hadis, Akademi Pengajian Islam, Universiti Malaya, Kuala Lumpur.


Rumah Terbuka Malaysia Madani Bakal Membuka Tirai pada 29 April

Kuala Lumpur – Buat julung-julung kalinya penganjuran sambutan Rumah Terbuka Malaysia Madani sempena Hari Raya Aidilfitri bakal diadakan di enam buah negeri yang telah ditetapkan, yakni melibatkan negeri Kedah, Pulau Pinang, Negeri Sembilan, Kelantan, Terengganu dan Selangor. Hal ini turut dijelaskan secara terperinci oleh W. Husbi W. Mohd yang juga merupakan Timbalan Ketua Setiausaha (Pengurusan) Kementerian Dalam Negeri menerusi temu bual rancangan Selamat Pagi Malaysia anjuran RTM, pagi ini.

Beliau membuka lembaran bicaranya dengan menyatakan bahawa penganjuran Rumah Terbuka Malaysia Madani, bersama YAB Perdana Menteri Datuk Seri Anwar Ibrahim merupakan penganjuran yang julung-julung kalinya diadakan, yakni bakal diadakan di luar Putrajaya melibatkan enam buah lokasi utama yang telah dikenal pasti. Penganjuran Rumah Terbuka Malaysia Madani akan membuka tirainya pada 29 April 2023, dan akan diadakan di Hotel Raia, Alor Setar, Kedah dari pukul 10.00 pagi hingga 2.00 petang.

Program berkenaan juga dikatakan telah diangkat menjadi program nasional dengan harapan penganjuran di luar Putrajaya kali ini dapat memberikan peluang kepada rakyat Malaysia, khususnya di negeri Kedah, untuk bersama-sama YAB Perdana Menteri Datuk Seri Anwar Ibrahim secara langsung dalam meraikan sambutan Aidilfitri. Dalam masa yang sama, YAB Perdana Menteri juga dapat menyantuni rakyat Malaysia secara keseluruhannya.

Sementara itu, beliau juga turut menyatakan bahawa sasaran pengunjung yang dijangkakan hadir ke lokasi pertama sambutan Rumah Terbuka Malaysia Madani di negeri Kedah ialah seramai 25,000 orang pengunjung. Ujar beliau lagi:

YAB Perdana Menteri akan menyantuni rakyat jelata yang hadir ke program ini. Dalam majlis ini juga kita mengharapkan supaya rakyat dapat memahami sepenuhnya konsep Malaysia Madani yang dilaksanakan oleh kerajaan pada masa kini.

Selain itu, beliau turut menjelaskan bahawa pihak penganjur juga telah menyediakan pengangkutan bagi memudahkan orang ramai untuk hadir ke lokasi yang ditetapkan. Bas perantara akan disediakan di empat buah lokasi yang telah dikenal pasti, iaitu di Stadium Sultan Abdul Halim, Stadium Darul Aman, tapak pasar malam Taman Mahsuri Alor Setar, dan di tapak parkir Kolej Tentera Udara Kepala Batas. Tambah beliau lagi:

Bas-bas ini akan disediakan untuk membawa pengunjung-pengunjung yang akan hadir ke Hotel Raia. Begitulah juga sewaktu hendak pulang semula ke lokasi di mana kenderaan mereka diletakkan.

“Kita mendapat kerjasama daripada Kerajaan Negeri bersama-sama dengan Kerajaan Persekutuan, termasuk agensi dan jabatan di bawahnya. Kita telah pun menyelaraskan perkara-perkara yang sepatutnya dalam memastikan persiapan untuk program ini berjalan dengan lancar.

Pada akhir temu bual, beliau mewakili pihak kementerian (Kementerian Dalam Negeri) yang menjadi peneraju bagi program ini sempat menyatakan harapan agar seluruh rakyat Malaysia dapat hadir beramai-ramai bagi memeriahkan lagi sambutan Aidilfitri kali ini tanpa mengira kaum, agama, atau bangsa.